
Brian Tracy este unul dintre cei mai renumiți autori de 
studii de dezvoltare personală şi coaching din America. 
Născut în Canada, într-o familie săracă, Brian Tracy a 
renunțat la studiile liceale şi a început să muncească de 
foarte devreme. La 20 de ani părăseşte Canada şi începe 
să călătorească prin lume. Astfel ajunge să lucreze în 
Anglia, Franța, Spania, Gibraltar, Turcia, Iran, India; îşi 
petrece doi ani din viață în Thailanda. 

Devine agent comercial, începând ascensiunea în 
lumea afacerilor şi ajunge să fie numit director de vânzări 
într-o companie cu un capital de 265 milioane de dolari. 

După vârsta de 30 de ani, se înscrie la Universitatea 
din Alberta, unde obţine o diplomă în comerț; îşi ia apoi 
masteratul în administrație şi management la Columbia 
Pacific University. 

De-a lungul activităţii sale profesionale a lucrat în 22 
de companii, în domenii diferite. Din 1981 a început să-şi 
expună principiile de management personal şi 
organizațional în conferințe şi seminarii ținute în întreaga 
lume, iar serviciile sale de consultanță şi pregătire în 
afaceri sunt apreciate de peste 500 de corporaţii. A 
publicat peste 40 de cărți printre care: Create Your Own 
Future. How to Master the 12 Critical Factures of Unlimited 
Success (Viitorul depinde de tine, Editura Curtea Veche, 
2003), GOALS! How to Get Everything You Want, Faster 
Than You Ever Thought Possible (Realizarea telurilor, 
Editura Curtea Veche, 2006) sau Change Your Thinking, 
Change Your Life. How to Unlock Your Full Potential for 
Success (Schimbând gândirea, îți schimbi viața. Editura 
Curtea Veche, 2006). A apărut în aproximativ 300 de 
conferințe video şi audio; în fiecare an, audiența sa se 
ridică la 250 000 de persoane. 

Călătoreşte şi ține prelegeri de mai bine de 100 de ori 
pe an şi derulează operaţiuni de afaceri în 17 țări. 

Brian Tracy are o căsătorie fericită şi patru copii. 


Extraordinarei mele fiice Catherine, 

o fată nemaipomenită cu o minte 
sclipitoare 

şi un viitor incredibil. 


PREFAŢĂ 


Vă mulțumesc pentru că aţi ales această carte. Sper ca 
ideile pe care le veți găsi aici să vă fie la fel de folositoare 
pe cât mi-au fost mie şi altor câteva mii de oameni. De 
fapt, ceea ce sper eu este ca această carte să vă schimbe 
viața pentru totdeauna. 

S-ar părea că nu ai niciodată suficient timp să faci tot 
ceea ce vrei. Eşti literalmente îngropat în sarcini de 
serviciu şi responsabilități personale, proiecte, vrafuri de 
reviste pe care trebuie să le citeşti şi tomuri întregi de 
cărți de care intenționezi să te apuci zilele astea, imediat 
ce-ţi faci timp. 

Realitatea este însă că nu-ți vei face niciodată timp. Nu 
vei reuşi niciodată să fii stăpân pe situaţie. Nu vei reuşi 
niciodată să-ți rezolvi treburile cu mult înainte de termen, 
astfel încât să poţi să te dedici cărților, revistelor şi 
activităților relaxante la care visezi. 

Şi nici să nu te gândeşti că, devenind mai eficient, ai 
putea să-ți rezolvi problemele de organizare a timpului. 
Indiferent câte tehnici de productivitate personală 
stăpâneşti, lucrurile pe care le ai de făcut vor depăşi 
întotdeauna cu mult timpul pe care-l ai la dispoziţie, 
oricât de cuprinzător ar fi acesta. 

Singura modalitate prin care poţi să pui stăpânire pe 
timpul şi pe viața ta este să schimbi modul în care 
gândeşti, munceşti şi abordezi fluxul nesfârşit de 
responsabilități care se revarsă asupra ta în fiecare zi. 

Poţi să  deţii controlul asupra îndatoririlor şi 
activităților tale numai în măsura în care vei înceta să 
mai faci anumite lucruri şi vei începe să petreci mai mult 
timp ocupându-te de acele activități care pot produce cu 
adevărat o schimbare în viața ta. 

Mă ocup cu studiul metodelor de organizare eficientă a 
timpului de mai bine de treizeci de ani. Am aprofundat 
lucrările unor autori precum Peter Drucker, Alex 


Mackenzie, Alan Lakein, Stephen Covey şi mulți, mulți 
alții. Am citit sute de cărți şi mii de articole legate de 
eficiența şi eficacitatea personală. Cartea de față 
reprezintă rezultatul acestor studii. 

Ori de câte ori am întâlnit o idee bună, am testat-o în 
munca mea şi în viața personală. Dacă s-a dovedit 
eficientă, am adăugat-o la conferințele şi seminariile mele 
şi am predat-o şi altora. 

Galileo a scris undeva că „Nu poţi să înveţi o persoană 
ceva ce încă nu ştie; tot ce poţi să faci este să o faci 
conştientă de ceea ce ştie deja”. 

În funcţie de cunoştinţele şi experiența pe care le 
posezi, ideile pe care le vei găsi aici ți-ar putea suna 
cunoscute. Cartea de față te va ajuta să le aprofundezi. 
Atunci când îți vei însuşi aceste metode şi tehnici, 
punându-le tot timpul în practică, astfel încât să devină 
obiceiuri, cursul vieţii tale va lua o direcţie pe care nici n- 
ai visat-o. 


POVESTEA MEA 

Daţi-mi voie să vă spun câte ceva despre mine şi 
despre originile acestei cărți. 

Nu am pornit în viață cu foarte multe avantaje, am însă 
o minte iscoditoare. La şcoală, nu am avut rezultate bune 
şi am renunţat la studii fără să-mi iau diploma. Pe 
parcursul următorilor ani, am avut diverse slujbe în care 
am prestat muncă fizică. Viitorul nu-mi părea prea 
promițător. 

Pe la şaisprezece ani, m-am angajat pe un cargobot şi 
am pornit să colind lumea. Timp de opt ani, am călătorit 
şi am muncit, apoi am mai călătorit un pic, ajungând să 
vizitez mai bine de optzeci de țări pe cinci continente. 

Când nu am mai reuşit să găsesc o muncă necalificată, 
am intrat în vânzări, mergând din uşă în uşă şi muncind 
doar pentru un comision. Reuşeam în felul acesta să 
supraviețuiesc de la o vânzare la alta, până când am 
început să mă uit în jurul meu şi să mă întreb: De ce 


unora le merge mai bine decât îmi merge mie? 

Apoi am făcut un lucru care mi-a schimbat viața. M- 
am dus la agenţii comerciali care aveau succes şi i-am 
întrebat cum se face că le mergea aşa de bine. Iar ei mi- 
au explicat. După ce am făcut aşa cum mă sfătuiseră ei, 
vânzările mele au crescut. Până la urmă, am ajuns să am 
atâta succes, încât am fost numit director de vânzări. În 
calitate de director de vânzări, am aplicat aceeaşi 
strategie. Am aflat cum anume procedau directorii de 
succes şi am făcut şi eu întocmai. 

Procesul acesta prin care învățam şi apoi puneam în 
practică ce învăţasem mi-a schimbat viața. Încă nu-mi 
vine să cred cât de simplu şi de evident este. Pur şi 
simplu aflați cum procedează oamenii prosperi şi faceți 
aceleaşi lucruri până când obţineţi aceleaşi rezultate. 
Dumnezeule, ce idee. 

Altfel spus, unor oameni le merge mai bine decât altora 
pentru că fac anumite lucruri în mod diferit şi pentru că 
fac lucrurile potrivite în maniera potrivită. Şi, mai ales, îşi 
folosesc timpul cu mult, mult mai bine decât omul 
obişnuit. 

Dat fiind că proveneam dintr-un mediu lipsit de 
posibilități,  căpătasem sentimente profunde de 
inferioritate şi inadaptare. Picasem în capcana mentală de 
a presupune că oamenii cărora le mergea mai bine decât 
mie erau, de fapt, mai buni decât mine. Am învățat însă 
că lucrul acesta nu este neapărat adevărat. Oamenii aceia 
făceau lucrurile altfel şi ceea ce învățaseră ei să facă 
puteam şi eu să învăţ, bineînţeles, păstrând proporțiile. 

Aspectul acesta a fost ca o revelație pentru mine. Eram 
în acelaşi timp uimit şi incitat de descoperirea pe care o 
făcusem. Continui să mă simt astfel. Mi-am dat seama că 
puteam să-mi schimb viața şi să-mi îndeplinesc aproape 
orice obiectiv pe care-l fixam, cu condiția să aflu cum 
procedau alții în domeniul respectiv şi să fac la rându-mi 
întocmai, până ce obțineam aceleaşi rezultate ca şi ei. 

În mai puţin de un an de când intrasem în domeniul 


vânzărilor, eram un agent de top. La un an după ce am 
fost numit director, eram vicepreşedinte, având în 
subordine o forță comercială de nouăzeci şi cinci de 
persoane în şase țări. Aveam douăzeci şi cinci de ani. 

În decursul anilor, am avut douăzeci şi două de slujbe 
diferite, am pornit şi am consolidat mai multe companii şi 
am obținut o diplomă de afaceri de la o universitate 
prestigioasă. În acelaşi timp, am învăţat să vorbesc 
limbile franceză, germană şi spaniolă şi am fost purtător 
de cuvânt, instructor sau consultant la peste 500 de 
companii. În prezent, susțin prelegeri şi seminarii în fața 
a mai bine de 300.000 de persoane pe an, cu auditorii de 
nu mai puțin de 20.000 de oameni. 

Pe parcursul carierei mele, am descoperit un adevăr 
fundamental: abilitatea de a te concentra în exclusivitate 
asupra sarcinii tale celei mai importante, de a o îndeplini 
corect şi de a o duce la bun sfârşit, reprezintă cheia spre 
succesul deplin, spre realizare, respect, statut şi fericire 
în viață. Viziunea aceasta fundamentală reprezintă esența 
cărții de față. 

Am scris cartea aceasta ca să arăt cum se poate avansa 
mai rapid în carieră. Paginile care urmează conțin 
douăzeci şi unu dintre cele mai puternice principii despre 
eficacitatea personală pe care le-am descoperit vreodată. 

Metodele, tehnicile şi strategiile prezentate sunt 
practice, demonstrate şi au efecte rapide. Pentru 
economie de timp, nu mă voi ocupa de diversele explicații 
psihologice şi emoționale pentru tergiversare sau proastă 
administrare a timpului. Nu mă voi adânci prea mult în 
teorie sau investigații ştiinţifice. Ceea ce vei învăța sunt 
măsuri concrete pe care le poți lua imediat, pentru a 
obţine rezultate mai bune şi mai rapide în munca pe care 
o desfăşori. 

Fiecare idee din această carte se axează pe creşterea 
nivelelor tale generale de eficiență, performanţă şi 
randament, asupra ameliorării valorii tale, indiferent de 
domeniul în care lucrezi. Multe dintre acestea pot fi, de 


asemenea, aplicate şi în viața obişnuită. 

Fiecare dintre aceste douăzeci şi una de metode şi 
tehnici este desăvârşită în sine; toate sunt necesare. O 
strategie se poate dovedi eficientă într-o anumită 
circumstanță, în timp ce alta poate fi aplicată într-o 
situație diferită. Împreună, aceste douăzeci şi una de idei 
reprezintă o combinaţie de tehnici de eficiență personală, 
pe care le poţi folosi în orice moment, în orice ordine sau 
succesiune care ți se pare potrivită la momentul 
respectiv. 

Cheia succesului este acțiunea. Principiile aprofundate 
în această carte au ca efect îmbunătăţirea rapidă şi 
previzibilă a performanței şi rezultatelor. Cu cât le vei 
învăța şi le vei pune mai repede în aplicare, cu atât mai 
repede vei avansa în carieră — garantat. 

Nu vor mai exista limite pentru ceea ce vei putea 
realiza, atunci când vei învăţa acest principiu „Începe cu 
ce nu-ți place!”. 


BRIAN TRACY 
Solana Beach, California 
ianuarie 2001 


INTRODUCERE: 
Incepe cu ce nu-ţi place 


Trăim într-o epocă minunată. N-au existat nicicând 
atâtea posibilități şi oportunități de a-ți îndeplini atât de 
multe din ţelurile care te animă. Poate, ca în niciun alt 
moment din istoria umanității, eşti de-a dreptul sufocat 
de opţiunile pe care le ai. Numărul lucrurilor bune pe 
care le poți face este atât de mare, încât abilitatea ta de a 
le alege pe cele potrivite ar putea fi elementul crucial, care 
să determine ceea ce realizezi în viață. 

Dacă eşti asemeni majorității oamenilor de astăzi, 
atunci sigur eşti copleşit de volumul nenumăratelor 
lucruri pe care trebuie să le faci într-un interval de timp 
prea scurt. În timp ce te străduieşti să ajungi cu treburile 
la zi, îndatoriri şi responsabilități noi continuă să se 
reverse, asemenea mareelor. Motiv pentru care nu vei 
reuşi niciodată să faci tot ceea ce ai de făcut. Nu vei fi 
niciodată la zi. Vei fi mereu în urmă cu unele dintre 
sarcinile şi responsabilitățile tale, probabil, cu multe 
dintre ele. 

Din această cauză, şi acum poate mai mult ca 
niciodată, abilitatea ta de a determina care este sarcina 
cea mai importantă şi de a o îndeplini şi repede şi corect 
va avea, probabil, un impact mai mare asupra succesului 
tău, decât oricare altă calitate sau abilitate pe care ai 
putea-o deprinde. 

O persoană obişnuită, care îşi formează obiceiul de a-şi 
stabili priorități clare şi de a desăvârşi sarcini importante 
într-un timp scurt, va surclasa geniul care vorbeşte mult 
şi face planuri minunate, dar realizează prea puţine 
lucruri. 

De foarte mulți ani, lumea zice că, dacă mâncăm o 
broască vie dis de dimineaţă, vom putea să ne petrecem 
restul zilei cu satisfacția că acela este, probabil, cel mai 
rău lucru care ni se va întâmpla cât e ziua de lungă. 


„Broasca” ta este sarcina ta cea mai mare, cea mai 
importantă, cea care are cele mai mari şanse de a fi 
amânată la nesfârşit în cazul în care nu faci ceva în 
privința ei chiar în momentul acesta. Este, de asemenea, 
acea sarcină care ar putea avea cel mai mare impact 
asupra vieţii şi rezultatelor tale la momentul respectiv. 

Se mai spune, de asemenea, „Dacă trebuie să mănânci 
două broaşte, mănânc-o mai întâi pe cea mai urâtă”. 

Acesta este un alt mod de a spune că, dacă ai de 
îndeplinit două sarcini importante, trebuie să începi cu 
cea mai mare, mai dificilă şi mai importantă. Formează-ți 
deprinderea ca înainte să te apuci de orice altceva, să te 
ocupi imediat de sarcina mai grea şi apoi să continui 
până ce aceasta este îndeplinită în totalitate. 

Imaginează-ţi că este un test. Comportă-te ca şi cum ar 
fi o provocare personală. Împotriveşte-te tentaţiei de a 
începe cu sarcina mai uşoară. Repetă-ţi în permanenţă că 
una dintre cele mai importante decizii pe care le iei în 
fiecare zi este alegerea lucrului pe care îl vei face imediat 
şi a celui pe care îl vei face mai târziu, asta în cazul în 
care o să-l mai faci cumva. 

lată şi o ultimă observaţie: „Când trebuie să mănânci o 
broască vie, nu rezolvi nimic dacă stai şi te uiţi la ea prea 
mult timp.” 

Secretul în obținerea unor nivele superioare de 
performanță şi eficacitate este să-ți dezvolţi obiceiul 
permanent de a ataca sarcina majoră la primele orele ale 
dimineţii. Trebuie să-ți formezi deprinderea de „a-ţi 
mânca broasca” înainte de a face orice altceva şi fără să 
stai prea mult pe gânduri. 

Cercetările repetate efectuate asupra persoanelor care 
sunt plătite mai bine şi promovate mai repede au 
demonstrat că „înclinația spre acțiune” este calitatea care 
iese în evidenţă ca fiind modul lor de comportament cel 
mai remarcabil şi mai consistent şi care se manifestă în 
tot ceea ce fac. Oamenii de succes, oamenii eficienți sunt 
cei care îşi abordează fără întârziere sarcinile cele mai 


importante, antrenându-se apoi să lucreze constant şi 
concentrat până ce sarcinile respective sunt îndeplinite. 

În lumea noastră şi, în special, în lumea de afaceri 
actuală, eşti plătit şi promovat doar dacă obţii rezultate 
concrete, măsurabile. Eşti plătit dacă aduci o contribuţie 
valoroasă şi mai ales dacă aduci acea contribuție 
aşteptată. 

„Eşecul în execuţie” este una dintre cele mai mari 
probleme cu care se confruntă organizaţiile în zilele 
noastre. Mulţi oameni confundă activitatea cu efectuarea. 
Aceştia vorbesc fără întrerupere, organizează şedinţe 
nesfârşite şi-şi fac planuri minunate, dar când se face 
bilanțul, niciunul dintre ei nu-şi face treaba şi nu obține 
rezultatele cerute. 

Cel puţin 95 la sută din succesul pe care-l repurtezi în 
viață şi în muncă va fi determinat de genul de obiceiuri pe 
care ţi le însuşeşti de-a lungul timpului. Obiceiul de a 
stabili priorități, de a depăşi tendinţa de tergiversare şi de 
a persevera în a-ți duce la capăt sarcina cea mai 
importantă este o aptitudine mentală şi fizică. Ca atare, 
acest obicei poate fi învățat prin exercițiu şi repetiție 
continuă până când ţi se blochează în subconştient şi 
devine o parte constantă a comportamentului zilnic. 
Odată devenit obicei, tot ceea ce faci devine totodată, 
automat, şi uşor de realizat. 

Eşti adaptat mental şi emoțional, astfel încât 
îndeplinirea unei sarcini să-ți ofere un sentiment pozitiv. 
Te face fericit. Te face să te simți învingător. 

Ori de câte ori duci la bun sfârşit o sarcină, indiferent 
de mărime sau importanță, simți un val de energie, 
entuziasm şi prețuire pentru propria persoană. Cu cât 
este mai importantă sarcina încheiată, cu atât mai fericit, 
mai încrezător şi mai puternic te vei considera, pe tine şi 
pe ceilalți. 

Realizarea unei sarcini importante declanşează 
eliberarea de endorfine în creier. Aceste endorfine îţi 
conferă un sentiment natural de beatitudine. Fluxul de 


endorfine care urmează realizării reuşite a oricărei sarcini 
te face să te simți mai creativ şi mai încrezător. 

lată unul dintre cele mai importante aşa-zise secrete 
ale succesului. Este vorba de faptul că poţi efectiv căpăta 
o „dependență pozitivă” de endorfine şi de sentimentul 
intensificat de claritate, încredere şi competență pe care 
acestea îl declanşează. Odată formată această 
„ dependență”, aproape fără să-ți dai seama, începi să-ți 
organizezi viața astfel încât vei iniția şi vei finaliza în 
permanență sarcini şi proiecte din ce în ce mai 
importante. De fapt, într-un sens foarte pozitiv, devii 
dependent de succes şi contribuția la obținerea acestuia. 

Una dintre soluțiile unui mod de viață minunat, a unei 
cariere de succes şi a unei foarte bune păreri despre sine 
este deprinderea de a iniția şi de a finaliza treburi 
importante. În acest punct, genul acesta de 
comportament te va domina, astfel că ți se va părea mai 
uşor să finalizezi sarcini importante decât să le laşi 
neterminate. 

Vă aduceți aminte de povestea cu persoana care 
opreşte un muzician pe o stradă din New York şi-l 
întreabă cum poate ajunge la Carnegie Hall. Muzicianul îi 
răspunde: „Exersează, omule, exersează”. 

Exercițiul este soluția pentru însuşirea oricărei 
abilități. Din fericire, mintea ta este asemenea unui 
muşchi. Devine mai puternică şi mai capabilă prin 
folosire. Cu ajutorul exerciţiului, poți deprinde orice 
comportament sau îți poți dezvolta orice obicei pe care-l 
doreşti sau de care ai nevoie. 

Trei calități-cheie sunt necesare pentru a-ți forma 
obiceiurile de concentrare şi atenţie, toate trei putând fi 
învățate. Acestea sunt: decizia, exercițiul şi determinarea. 

Mai întâi, iei decizia de a-ţi însuşi obiceiul de a finaliza 
sarcinile. În al doilea rând, exersezi punerea în practică a 
principiilor pe care urmează să le înveţi, repetându-le 
până ţi le însuşeşti definitiv. Şi, în sfârşit, susțţii tot ceea 
ce faci prin determinare, până când obiceiul se prinde de 


tine şi devine parte permanentă a personalităţii tale. 

Există o soluție specială prin care îți poţi accelera 
progresul spre transformarea în acea persoană super- 
eficientă, performantă şi productivă care-ţi doreşti să 
devii. Aceasta constă în a te gândi neîncetat la 
recompensele şi beneficiile de a fi o persoană înclinată 
spre acțiune, rapidă şi concentrată. Vizualizează-te ca 
fiind genul de persoană pentru care rezolvarea rapidă şi 
corectă a sarcinilor importante este un lucru obişnuit. 

Imaginea mentală pe care o ai despre propria persoană 
are un efect covârşitor asupra comportamentului tău. 
Imaginează-ți că eşti persoana care-ţi doreşti să devii în 
viitor. Imaginea pe care o ai despre tine, felul în care te 
vezi în interior determină într-o mare măsură 
performanța pe care o afişezi în exterior. Aşa cum spune 
oratorul Jim Cathcart: „Persoana pe care o vezi este 
persoana care vei fi.” 

Ai o capacitate practic nelimitată de a învăţa şi de a-ţi 
forma deprinderi noi, obiceiuri şi abilități noi. Atunci 
când vei învăța, prin repetiție şi exercițiu, să-ți învingi 
tendința de tergiversare şi să-ți finalizezi rapid sarcinile 
cele mai importante, vei înainta cu viteză în viața şi 
cariera ta şi vei şti să calci accelerația. 

Începe cu ce nu-ţi place! 


1 
Pregăteşte-ţi terenul 


Există o anumită calitate pe care trebuie să 

o ai ca să poți învinge, şi aceasta presupune 

să-ţi trasezi clar obiectivul pe care-l urmăreşti, 

să ştii foarte bine ceea ce vrei şi să-ți doreşti 
cu ardoare să reuşeşti. 

— NAPOLEON HILL 


Înainte de a stabili care-ţi este „broasca” şi de a 
purcede să o consumi, trebuie să hotărăşti cu exactitate 
ce vrei să înfăptuieşti în fiecare domeniu al vieții. 
Claritatea este cel mai important concept în 
productivitatea personală. Motivul principal pentru care 
unii oameni fac mai multă treabă mai repede este acela 
că au obiective şi țeluri extrem de clare şi nu se abat de la 
ele. 

Cu cât îți va fi mai clar ceea ce vrei şi ceea ce trebuie să 
faci ca să-ți duci treaba la bun sfârşit, cu atât mai uşor îţi 
va fi să treci peste tendința de tergiversare, să-ți 
„mănânci broasca” şi să perseverezi până la îndeplinirea 
sarcinii. 

Un motiv major de tergiversare şi lipsă de motivaţie 
este imprecizia, confuzia şi neclaritatea în ceea ce priveşte 
sarcinile pe care trebuie să le îndeplineşti, ordinea 
acestora şi motivul pentru care se presupune că trebuie 
să le înfăptuieşti. Trebuie să eviți situația aceasta bine 
cunoscută cu toată forța de care dispui, străduindu-te să 
capeţi o tot mai mare claritate în tot ceea ce faci. 


Iată o regulă importantă a succesului: 
Gândeşte în scris. 


Doar aproximativ 3% din adulți au țeluri clar formulate 
în scris. Oamenii aceştia realizează de cinci şi de zece ori 


mai mult decât persoanele care beneficiază de educaţie şi 
aptitudini similare sau mai bune, dar care, dintr-un 
motiv sau altul, nu au catadicsit niciodată să-şi noteze 
exact lucrul pe care şi-l doresc. 

Există o formulă sigură de a-ţi stabili şi înfăptui ţelurile 
şi pe care o poți folosi pentru tot restul vieții. Aceasta 
constă din şapte paşi simpli. Oricare dintre aceşti paşi îţi 
poate dubla şi tripla productivitatea în cazul în care nu-l 
aplici în prezent. Mulţi dintre absolvenţii programelor 
mele de pregătire şi-au sporit dramatic veniturile în doar 
câțiva ani sau chiar în câteva luni, folosind această 
metodă simplă a celor şapte paşi. 

Pasul numărul unu: Stabileşte cu precizie ceea ce-ţi 
doreşti. Fie hotărăşti de unul singur, fie discuţi cu şeful 
pe marginea obiectivelor şi țelurilor pe care le urmăreşti, 
până ce-ţi va fi foarte clar ce se aşteaptă de la tine şi care 
este ordinea de priorități. Este uimitor cât de mulți 
oameni continuă să execute mereu aceleaşi sarcini 
insignifiante, pentru că nu au purtat această discuţie 
esențială cu şeful lor. 


Regulă: Una dintre cele mai proaste întrebuinţări 
ale timpului este să faci foarte bine ceva ce, de fapt, 
nu trebuie făcut. 


Stephen Covey spunea următorul lucru: „Înainte de a 
începe să te cațeri pe scara succesului, asigură-te mai 
întâi că ai proptit-o de clădirea care trebuie.” 

Pasul numărul doi: Notează-ţi hotărârile. Gândeşte în 
scris. Atunci când scrii pe o bucată de hârtie țelul pe care 
ți l-ai stabilit, acesta capătă o formă definitivă şi tangibilă. 
Creează ceva pe care să-l poţi atinge şi vedea. Pe de altă 
parte, obiectivul sau țelul care nu a fost notat rămâne la 
stadiul de dorință sau fantezie. Aceasta nu are nicio 
energie care să propulseze. Ţelurile nescrise generează 
confuzie, neclaritate, direcție greşită şi numeroase greşeli. 

Pasul numărul trei: Stabileşte un termen limită 


pentru țelul pe care-l urmăreşti. Un țel sau o decizie 
fără scadenţă este lipsită de urgenţă. Aceasta nu are un 
început sau un sfârşit real. Dacă nu ne stabilim clar un 
termen limită şi dacă nu ne desemnăm sau nu acceptăm 
responsabilități concrete în vederea execuției, vom 
tergiversa lucrurile în mod firesc şi nu vom reuşi să 
îndeplinim decât foarte puţin. 

Pasul numărul patru: Întocmeşte o listă cu toate 
lucrurile pe care crezi că va trebui să le faci pentru a- 
ţi atinge țelul. Pe măsură ce-ţi vin în minte activități noi, 
adaugă-le la listă. Continuă să întocmeşti lista până ce 
este completă. Aceasta are avantajul că oferă o imagine 
vizuală a sarcinii sau obiectivului în ansamblu. Îţi oferă o 
pistă pe care să poți alerga. Sporeşte dramatic 
probabilitatea de a-ți îndeplini țelul, aşa cum l-ai definit 
şi la scadența pe care ai stabilit-o. 

Pasul numărul cinci: Organizează-ţi lista sub forma 
unui plan. Organizează-ţi lista după priorități şi 
succesiune. Gândeşte-te câteva minute la ceea ce trebuie 
să faci mai întâi şi la ceea ce poți să faci mai târziu. 
Stabileşte ce trebuie făcut înainte de altceva şi ce trebuie 
făcut după aceea. Mai bine chiar, desfăşoară-ți planul 
vizual sub forma unor serii de pătrate şi cerculețe pe o 
foaie de hârtie. Vei fi uimit de cât de uşor ți se va părea 
să-ți îndeplineşti țelul, atunci când îl împărți în sarcini 
individuale. 

Având un obiectiv notat pe hârtie şi un plan de acțiune 
organizat, vei fi cu mult mai productiv şi mai eficient 
decât o persoană care-şi desfăşoară țelurile în minte. 

Pasul numărul şase: Pune-ţi imediat planul în 
aplicare. Fă ceva. Fă orice. Un plan obişnuit, dar 
executat cu hotărâre este cu mult mai bun decât un plan 
strălucit, dar în privința căruia nu se întreprinde nimic. 
Pentru a obține orice formă de succes, execuţia este totul. 

Pasul numărul şapte: Ia hotărârea să nu treacă nicio 
zi fără să faci ceva care să te aducă mai aproape de 
obiectivul principal. Adaugă această activitate 


programului tău zilnic. Citeşte un anumit număr de 
pagini legate de un subiect esenţial. Sună un anumit 
număr de posibili cumpărători sau clienți. Acordă-ţi un 
anumit interval de timp pentru exerciţii fizice. Învață un 
anumit număr de cuvinte noi, dintr-o limbă străină. Nu 
lăsa să treacă nicio zi. 

Mergi numai înainte. Odată pornit, continuă să te 
mişti. Nu te opri. Numai această decizie, numai această 
disciplină te pot transforma într-una dintre cele mai 
productive şi mai de succes persoane din generaţia ta. 

Obiectivele bine definite în scris au un efect minunat 
asupra gândirii tale. Ele te motivează şi te stimulează să 
acționezi. Îți stimulează creativitatea, îți eliberează 
energia şi te ajută să depăşeşti tergiversările sau orice alt 
factor negativ. 

Obiectivele sunt combustibilul din furnalul succesului. 
Cu cât obiectivele tale sunt mai mari şi mai clare, cu atât 
mai nerăbdător vei fi să le îndeplineşti. Cu cât te gândeşti 
mai mult la obiectivele tale, cu atât mai mari îţi vor fi 
pornirea şi dorința intrinsecă de a le duce la bun sfârşit. 

Gândeşte-te la țelurile tale şi trece-le zilnic în revistă. 

În fiecare dimineață, când te apuci de treabă, 
acționează asupra sarcinii celei mai importante, cea care, 
odată îndeplinită, te poate ajuta să duci la bun sfârşit 
obiectivul cel mai important de la momentul respectiv. 


ÎNCEPE CU CE NU-ŢI PLACE! 


la chiar acum o foaie de hârtie albă şi 
alcătuieşte o listă cu zece obiective pe 
care doreşti să le atingi în anul următor. 
Concepe obiectivele ca şi cum a trecut 
deja un an şi au devenit realitate. 
Foloseşte timpul prezent, afirmativ şi 
persoana întâi, astfel încât să fie 
acceptate instantaneu de subconştientul 


tău. 

Spre exemplu, vei scrie astfel: „Câştig 
X dolari pe an” sau „Cântăresc X 
kilograme” sau „Conduc cutare sau 
cutare maşină.” 

Apoi, reciteşte lista de zece obiective şi 
alegeți-l pe cel care, odată înfăptuit, ar 
avea cel mai mare impact asupra vieții 
tale. Oricare ar fi obiectivul respectiv, 
notează-ţi-l pe o foaie de hârtie separată, 
stabileşte un termen de execuție, 
întocmeşte un plan, acționează pe baza 
planului şi apoi întreprinde ceva în 
fiecare zi pentru a ajunge mai aproape de 
îndeplinirea obiectivului. 

Chiar dacă faci numai acest exercițiu, 
viața ta se poate schimba! 


2 
Plănuieşte-ţi din vreme fiecare zi 


Planificarea înseamnă să aduci viitorul în 
prezent, astfel încât să poţi face ceva în 
privința lui acum. 

— ALAN LAKEIN 


Aţi auzit desigur întrebarea: „Cum se mănâncă un 
elefant?” Răspunsul este, bineînțeles: „Bucată cu bucată!” 

„Cum faci să-ți mănânci broasca cea mai mare şi mai 
urâtă?” În acelaşi fel; o împarți în activități concrete 
separate şi apoi începi cu prima dintre ele. 

Mintea ta, abilitatea de a gândi, de a planifica şi de a 
lua decizii, este unealta ta cea mai puternică în lupta 
împotriva tergiversării şi cea care te va ajuta să obţii cât 
mai multe rezultate. Abilitatea pe care o deţii, aceea de a 
trasa obiective, de a le planifica şi de a le pune în practică 
îți determină întreg cursul vieții. Actul însuşi de gândire 
şi planificare îți descătuşează puterile mentale, îți 
declanşează creativitatea şi îți sporeşte energiile mentale 
şi fizice. 

Dimpotrivă, aşa cum nota şi Alex Mackenzie, „Acţiunea 
fără planificare este cauza tuturor eşecurilor.” 

Abilitatea de a planifica bine, înainte de a acţiona, este 
măsura competenţei de care dai dovadă în ansamblu. Cu 
cât ai un plan mai bun, cu atât îți va fi mai uşor să 
depăşeşti tărăgănarea, să te pui pe treabă, să-ți „mănânci 
broasca” şi apoi să mergi mai departe. 

Unul dintre obiectivele tale principale la locul de 
muncă ar trebui să fie obținerea celui mai mare profit 
posibil în urma investiţiei de energie mentală, emoțională 
şi fizică. Vestea bună este că fiecare minut petrecut cu 
planificarea îți economiseşte până la zece minute din 
execuție. Nu-ţi ia mai mult de zece sau douăsprezece 
minute să-ți planifici ziua, dar prin această mică 


investiție de timp vei câştiga cel puţin două ore (100-120 
de minute) din timpul irosit şi efortul risipit de-a lungul 
întregii zile. 

Poate că ați auzit de formula celor cinci „P”. Aceasta 
sună astfel: „Planificarea Potrivită Previne Performanța 
Proastă.” 

Dacă ne gândim la cât de folositoare poate fi 
planificarea în creşterea productivității şi a performanței 
noastre, e uimitor cât de puţini oameni o practică în 
fiecare zi. De fapt, planificarea este un proces foarte 
simplu. Tot ce-ţi trebuie este o foaie de hârtie şi un stilou. 
Cele mai sofisticate Palm Pilot, programe de calculator 
sau planificatoare de timp, au la bază acelaşi principiu: 
faptul că te aşezi la masă şi întocmeşti o listă cu tot ceea 
ce ai de făcut înainte de a te pune pe treabă. 

Lucrează întotdeauna urmărind lista. Ori de câte ori 
apare o noutate, adaugă-o pe listă înainte de a face ceva 
în privinţa ei. Îți poţi creşte productivitatea şi 
randamentul cu 25 de procente sau mai mult din chiar 
prima zi în care începi să lucrezi respectând cu 
conştiinciozitate lista. 

Întocmeşte lista cu o seară înainte, la sfârşitul zilei de 
lucru. Transferă tot ceea ce nu ai îndeplinit încă pe lista 
pentru ziua următoare şi apoi adaugă tot ceea ce ai de 
făcut a doua zi. În momentul în care întocmeşti lista cu o 
seară înainte, subconştientul tău acționează asupra listei 
tot timpul nopții, când dormi. De multe ori, te vei trezi cu 
idei şi perspective deosebite pe care le poți folosi pentru 
a-ți îndeplini munca mai repede şi mai bine decât ai 
plănuit inițial. 

Cu cât vei petrece mai mult timp pentru a întocmi liste 
scrise cu tot ceea ce ai de făcut în prealabil, cu atât vei fi 
mai eficient şi mai productiv. 

Ai nevoie de liste diferite pentru scopuri diferite. Mai 
întâi, ar trebui să concepi o listă principală în care să 
notezi tot ceea ce crezi că vei dori să faci cândva, în viitor. 
Aici vei ataşa orice idee care mai apare pe parcurs şi orice 


sarcină sau responsabilitate nouă care se iveşte. Poţi 
sorta articolele ulterior. 

În al doilea rând, ar trebui să ai o listă lunară pe care 
să o întocmeşti la sfârşitul lunii pentru luna ce vine. 
Aceasta ar putea să conțină articole transferate din lista 
principală. 

În al treilea rând, ar trebui să ai o listă săptămânală în 
care să-ți planifici întreaga săptămână următoare. 
Această va rămâne deschisă şi o vei completa pe măsură 
ce vei înainta în săptămâna curentă. 

Disciplina de planificare sistematică a timpului vă 
poate fi extrem de utilă. Foarte multe persoane mi-au 
mărturisit că obiceiul de a petrece câteva ore la sfârşitul 
fiecărei săptămâni pentru planificarea săptămânii ce 
urmează le-a sporit productivitatea în mod categoric şi le- 
a schimbat viețile în întregime. Tehnica aceasta va 
funcționa şi pentru voi. 

În sfârşit, ar trebui să-ţi transferi articolele din listele 
lunare şi săptămânale în lista zilnică. Acestea reprezintă 
activitățile concrete pe care le vei îndeplini în ziua 
următoare. 

Pe măsură ce înaintezi cu treburile din timpul zilei, 
bifează articolele de pe listă pe care le-ai încheiat. Această 
activitate îți oferă o imagine vizuală a realizărilor. Ea 
generează un sentiment de succes şi un progres. 
Vizualizându-l, înaintând progresiv de-a lungul listei, te 
vei simți motivat şi plin de energie. Respectul şi prețuirea 
de sine vor creşte. Progresul susținut şi vizibil te 
propulsează rapid şi te va ajuta să nu mai amâni 
lucrurile. 

Atunci când te afli înaintea unui proiect oarecare, 
începe prin a face o listă cu fiecare pas pe care va trebui 
să-l faci pentru a finaliza proiectul de la început până la 
sfârşit. Organizează-ţi sarcinile proiectului după priorități 
şi secvențţialitate. Desfăşoară-le în fața ta pe o foaie de 
hârtie sau pe ecranul calculatorului, astfel încât să fie 
vizibile. Apoi apucă-te de lucru îndeplinind câte o sarcină 


pe rând. Nu-ţi va veni să crezi câte vei realiza utilizând 
acest procedeu. 

Pe măsură ce-ţi bifezi articolele de pe liste, te vei simți 
din ce în ce mai eficient şi mai puternic. Te vei simți mult 
mai stăpân pe viața ta. i se va părea natural să vrei să 
faci şi mai multe. Vei gândi mai bine şi mai creativ şi vei 
avea perspective mai multe şi mai bune care-ţi vor 
permite să munceşti şi mai repede. 

Rezolvând în mod constant chestiuni cuprinse în listele 
pe care le-ai întocmit, vei căpăta un impuls pozitiv, care-ţi 
va permite să-ți înfrângi tendința de tergiversare. Acest 
sentiment de progres îţi va conferi mai multă energie şi te 
va menține în stare de funcționare pe toată durata zilei. 

Una dintre cele mai importante reguli ale eficacității 
personale aste Regula 10/90. Conform acestei reguli, 
primele zece procente din timpul pe care-l petreci 
planificându-ți şi organizându-ți munca, înainte de a o 
începe propriu-zis, îți vor economisi nu mai puţin de 90% 
din timpul necesar finalizării ei. Nu trebuie decât să 
verifici această regulă o singură dată pentru a-ți dovedi 
ție însuți că funcționează. 

Atunci când vei reuşi să îți planifici fiecare zi, îți va fi 
mult mai uşor să te apuci de treabă şi să continui să 
munceşti. Lucrurile se vor mişca mai repede şi mai lin ca 
niciodată. Te vei simți mai puternic şi mai competent, în 
ultimă instanță, vei deveni de neoprit. 


ÎNCEPE CU CE NU-ŢI PLACE! 


Începe de astăzi să îţi planifici fiecare 
zi, săptămână şi lună. la un carnețel sau 
o foaie de hârtie şi fă o listă cu tot ceea 
ce ai de făcut în următoarele douăzeci şi 
patru de ore. Completează lista pe 
măsură ce apar articole noi. Întocmeşte o 
listă cu toate proiectele, cu activitățile 


majore care presupun sarcini multiple şi 
care sunt importante pentru viitorul tău. 

Sortează fiecare dintre obiectivele, 
proiectele sau sarcinile majore după 
prioritate ce este cel mai important (şi 
după secvențialitate, ce trebuie făcut mai 
întâi, ce vine pe locul doi şi aşa mai 
departe. Începe având în minte sfârşitul 
şi acționează de la sfârşit spre început). 

Gândeşte în scris! Acționează 
întotdeauna urmărind lista. Vei f uimit 
cât de productiv vei fi şi cât de uşor îți va 
fi să începi cu ce nu-ţi place. 


3 
Aplică Regula 80/20 în tot ceea ce faci 


Timpul ne-ar ajunge întotdeauna, dacă am 
şti să-l folosim cum trebuie. 
— JOHANN WOLFGANG VON GOETHE 


Regula 80/20 este unul din cele mai utile concepte 
legate de organizarea timpului şi a vieţii. Mai este 
cunoscută şi sub numele de „Principiul Pareto”, după 
întemeietorul său, economistul italian Vilfredo Pareto, 
care l-a pomenit prima oară în 1895. Pareto a observat că 
persoanele din societatea sa păreau să se împartă în mod 
firesc în ceea ce el numea „puţinii esenţiali”, adică cele 20 
de procente de top în ceea ce priveşte banii şi puterea, şi 
„majoritatea obişnuită”, respectiv cele 80 de procente de 
la coadă. 

Mai târziu, a descoperit că practic toate activitățile 
economice sunt guvernate de acelaşi Principiu Pareto. 
Spre exemplu, regula spune că 20% din activităţile 
noastre vor fi răspunzătoare pentru 80% din rezultatele 
noastre, 20% din clienţii noştri vor fi răspunzători pentru 
80% din vânzările noastre, 20% din produsele sau 
serviciile noastre vor fi răspunzătoare pentru 80% din 
profiturile noastre, 20% din sarcinile noastre vor fi 
răspunzătoare pentru 80% din valoarea lucrurilor pe care 
le facem, şi aşa mai departe. Aceasta înseamnă că, dacă 
avem o listă de zece lucruri de făcut, două dintre acele 
lucruri se vor dovedi la fel sau mai valoroase decât 
celelalte opt lucruri luate împreună. 

lată o descoperire interesantă. Fiecare dintre aceste 
sarcini ar putea să necesite acelaşi interval de timp 
pentru a fi finalizată. Dar una sau două dintre acele 
sarcini vor avea o contribuție de cinci sau de zece ori mai 
mare decât valoarea oricărei alta. 

Deseori, unul dintre articolele dintr-o listă de zece 


sarcini pe care le ai avut de făcut poate fi mai important 
decât toate celelalte nouă articole puse laolaltă. Sarcina 
aceasta este invariabil „broasca” pe care ar trebui s-o 
mănânci mai întâi. 

Ţi-ai dat seama care sunt articolele pe care o persoană 
obişnuită le va amâna aproape mereu? Realitatea tristă 
este că majoritatea oamenilor tergiversează înfăptuirea 
primelor 10 sau 20 de procente din articolele cele mai 
valoroase şi mai importante, respectiv „puţinele 
esențiale”. Se grăbesc, în schimb, să se ocupe de cele 80 
de procente mai puțin importante, adică „majoritatea 
obişnuită”, cu o contribuție minoră la rezultatele 
generale. 

Se întâmplă des să vezi persoane care par să fie 
ocupate toată ziua, dar care, de fapt, reuşesc să facă 
foarte puţine lucruri. Aceasta se întâmplă aproape mereu 
din cauză că se concentrează asupra unor sarcini care au 
o valoare redusă, în timp ce tergiversează efectuarea 
acelor una sau două activităţi care ar putea să schimbe 
cu totul lucrurile în ceea ce priveşte compania şi cariera 
lor. 

Sarcinile cele mai valoroase pe care le poți îndeplini în 
fiecare zi sunt deseori cele mai dificile şi mai complexe. 
Răsplata însă şi recompensele pentru finalizarea eficientă 
a acestor sarcini pot fi enorme. Din această cauză, trebuie 
să nu accepți sub nicio formă să duci la capăt sarcini din 
categoria celor 80 de procente de la coadă, în timp ce ai 
încă de rezolvat sarcini care aparțin primelor 20 de 
procente. 

Înainte de a începe lucrul, pune-ţi întotdeauna 
următoarea întrebare: „Sarcina pe care o am de îndeplinit 
se încadrează în primele 20 de procente care alcătuiesc 
activitățile mele sau în ultimele 80?” 


Regulă: Împotriveşte-te tentaţiei de a rezolva mai 
întâi lucrurile mărunte. 


Nu uita, indiferent ce vei alege să faci, repetată la 
nesfârşit, activitatea respectivă va deveni în cele din urmă 
un obicei la care îţi va fi greu să renunti. Dacă alegi să 
începi ziua cu sarcini lipsite de valoare, foarte curând te 
vei deprinde ca întotdeauna să începi şi să rezolvi, mai 
întâi, sarcinile de importanță redusă. Acesta nu este 
genul de obicei pe care o să vrei să-l deprinzi şi să-l 
păstrezi. 

Partea cea mai dificilă a oricărei sarcini importante este 
abordarea ei. Odată ce începi efectiv să te ocupi de o 
sarcină valoroasă, motivaţia de a continua pare să vină în 
mod natural. O parte a creierului tău adoră să fie ocupat 
cu sarcini semnificative, care pot schimba cu adevărat 
lucrurile. Treaba ta este să hrăneşti în permanenţă partea 
aceasta a creierului. 

Prin simplul fapt că ne gândim la inițierea şi finalizarea 
unei sarcini importante, ne simțim motivaţi şi încurajați 
să ne învingem tentația amânării. Realitatea este că 
timpul necesar încheierii unei sarcini importante este 
deseori acelaşi cu timpul necesar realizării unei activități 
lipsite de importanţă. Diferența constă în faptul că 
finalizarea unei sarcini valoroase şi semnificative ne va 
conferi un sentiment extraordinar de mândrie şi 
satisfacție. Dimpotrivă, în momentul în care finalizăm o 
sarcină insignifiantă, deşi volumul de timp şi energie 
investit a fost acelaşi, satisfacția pe care o vom resimți va 
fi minimă, dacă nu chiar inexistentă. 

Managementul timpului este echivalent, de fapt, cu 
organizarea vieții, cu managementul personal. Înseamnă, 
de fapt, să  deţții controlul asupra succesiunii 
evenimentelor. Administrarea timpului presupune 
controlul asupra lucrurilor pe care le vei face în 
continuare. Şi întotdeauna libertatea de a alege sarcina 
următoare îți aparține în exclusivitate. Abilitatea ta de a 
alege între ce este important şi ce este lipsit de 
importanță reprezintă cheia determinantă a succesului în 
viață şi în muncă. 


Oamenii eficienți şi productivi se disciplinează astfel 
încât să înceapă cu sarcina cea mai importantă care îi 
aşteaptă. Se obligă singuri să înceapă cu ce nu le place, 
indiferent despre ce este vorba. În consecinţă, ei 
înfăptuiesc cu mult mai mult decât o persoană obişnuită, 
fiind astfel mult mai fericiți. Aceasta ar trebui să fie şi 
maniera ta de lucru. 


ÎNCEPE CU CE NU-ŢI PLACE! 


Fă o listă cu toate obiectivele, 
activităţile, proiectele şi responsabilitățile 
care formează nucleul vieţii tale actuale. 
Care dintre ele sunt incluse sau ar putea 
fi incluse, în primele 10 sau 20 de 
procente dintre sarcinile care produc sau 
ar putea să producă, 80 sau 90 la sută 
din rezultatele tale? 

la astăzi hotărârea să petreci din ce în 
ce mai mult timp lucrând în acele câteva 
domenii care pot schimba cu adevărat 
lucrurile în viața şi cariera ta, şi ocupă- 
te din ce în ce mai puţin de activități de 
valoare redusă. 


4 
Tine seama de consecinţe 


Orice om a putut să ajungă ilustru, orice om 
de succes a reuşit în viață, în măsura în care 
şi-a canalizat puterile pe un anumit făgaş. 

— ORISON SWETT MARDEN 


Semnul distinctiv al gânditorului superior este 
abilitatea sa de a prezice cu acuratețe consecințele 
actului de a face sau a nu face ceva. Posibilele consecințe 
ale oricărei sarcini sau activități reprezintă factorii 
decisivi ai importanței pe care aceasta o are în realitate 
pentru tine sau pentru companie. Modalitatea aceasta de 
evaluare a semnificației unei sarcini este felul în care 
decizi care este următoarea ta „broască”. 

După mai bine de cincizeci de ani de cercetări, Dr. 
Edward Banfield, de la Universitatea Harvard, a ajuns la 
concluzia că „perspectiva pe termen lung” este unicul şi 
cel mai precis prezicător al progresului social şi al 
mobilității economice din America. Perspectiva pe termen 
lung s-a dovedit a fi mai importantă decât mediul familial, 
educația, rasa, inteligența, relațiile sau orice alt factor cu 
rol hotărâtor în determinarea succesului în viața şi 
cariera ta. 

Atitudinea pe care o ai față de timp, de „orizontul tău 
temporal”, are un impact enorm asupra 
comportamentului tău şi a alegerilor pe care le faci. 
Oamenii care-şi privesc viața şi cariera în perspectivă par 
să facă mereu alegeri mult mai bune în privința timpului 
şi activităților lor, decât oamenii care se gândesc prea 
puţin la viitor. 


Regulă: Gândirea pe termen lung îmbunătăţeşte 
luarea deciziilor pe termen scurt. 


Oamenii prosperi manifestă o evidentă orientare spre 
viitor. Ei gândesc în termeni de perspectivă: ce va fi peste 
cinci, zece şi douăzeci de ani. Îşi analizează alegerile şi 
atitudinile din prezent pentru a se asigura că acestea 
sunt compatibile cu viitorul pe termen lung pe care şi-l 
doresc. 

În raport cu munca ta, este mult mai uşor să iei decizii 
bune legate de priorităţile pe termen scurt, atâta timp cât 
îți este foarte limpede ce este cu adevărat important 
pentru tine pe termen lung. 

Prin definiție, un lucru important are potențiale 
consecințe pe termen lung. Un lucru lipsit de importanță 
are puţine sau niciun fel de consecințe potenţiale pe 
termen lung. Înainte de a te angrena în orice activitate, 
întreabă-te întotdeauna următorul lucru: „Care sunt 
posibilele consecințe ale îndeplinirii sau neîndeplinirii 
acestei sarcini?” 


Regulă: Scopul influenţează şi deseori determină 
acţiunile prezente. 


Cu cât sunt mai clare intențiile viitoare, cu atât mai 
mare va fi influența acelei clarități asupra activităților pe 
care le desfăşori pe moment. Având o viziune precisă pe 
termen lung, capabilitatea de a evalua o activitate din 
prezent creşte şi poţi să te asiguri şi creşte că este 
compatibilă cu rezultatele pe care doreşti atât de mult să 
le ai. 

Oamenii de succes sunt cei dispuşi să amâne 
gratificațiile şi să facă sacrificii pe termen scurt, pentru a 
putea astfel să beneficieze de recompense cu mult mai 
mari pe termen lung. Pe de altă parte, oamenii care nu se 
bucură de succes se gândesc mai mult la plăcerea pe 
termen scurt şi la gratificaţiile imediate, în timp ce acordă 
prea puţin interes viitorului pe termen lung. 

Dennis Waitley, orator motivaţional, afirmă: „Rataţii se 
ocupă cu descătuşarea tensiunii, în timp ce învingătorii 


practică îndeplinirea obiectivelor”. Spre exemplu, dacă 
venim mai devreme la serviciu, dacă ne documentăm în 
mod regulat în domeniul nostru de activitate, dacă ne 
înscriem la cursuri pentru a ne îmbunătăți abilitățile şi 
dacă ne concentrăm pe sarcini valoroase, toate acestea 
vor conlucra pentru a avea un impact pozitiv asupra 
viitorului nostru. Pe de altă parte, lucruri, cum ar fi 
venirea la lucru în ultima clipă, cititul ziarului, băutul 
unei căni de cafea şi socializarea cu colegii de serviciu ar 
putea să pară distractive şi plăcute pe termen scurt, pe 
termen lung însă vor duce inevitabil la nepromovare, 
rezultate slabe şi frustrare. 

Dacă o sarcină sau o activitate are potențiale 
consecințe pozitive, transform-o în prioritate şi apucă-te 
imediat de ea. În cazul în care un lucru are potenţiale 
consecințe negative, dacă nu este rezolvat repede şi bine, 
ar trebui şi el să devină prioritatea numărul unu. 
Indiferent care este „broasca” ta, arată-te decis s-o 
înfuleci de la prima oră. 

Motivația presupune existența unui motiv. Cu cât este 
mai mare potenţialul impact pozitiv pe care o acţiune sau 
un comportament îl poate avea asupra vieţii tale, odată ce 
l-ai definit cu exactitate, cu atât te vei simți mai motivat 
să-ți învingi tentaţia de a tergiversa şi să te ocupi de el cât 
mai repede. 

Încearcă să fii mereu concentrat şi să ţinteşti doar 
înainte, inițiind şi finalizând în permanenţă acele sarcini 
care pot aduce modificări majore companiei şi viitorului 
tău. 

Timpul va trece indiferent de ce vei face. Singura 
întrebare este cum îl vei folosi şi unde vei fi ajuns la 
sfârşitul săptămânilor şi lunilor care vor trece. Iar ceea ce 
vei ajunge reprezintă în mare măsură o chestiune de 
atenție pe care o acorzi posibilelor consecinţe ale 
acțiunilor tale pe termen scurt. 

Acordând o permanentă considerație posibilelor 
consecinţe ale alegerilor, deciziilor şi atitudinilor tale, vei 


utiliza una dintre cele mai bune metode de a-ți determina 
adevăratele priorități în munca şi viața personală. 


ÎNCEPE CU CE NU-ŢI PLACE! 


Verifică-ţi cu regularitate lista de 
sarcini, activități şi proiecte. Pune-ţi 
mereu întrebarea: „Care proiect sau 
activitate ar avea cel mai mare impact 
pozitiv asupra vieţii mele, dacă aş reuşi 
să le finalizez repede şi corect?” 

Oricare ar fi lucrul care îți poate fi de 
un real folos, transformă-l într-un 
obiectiv, fă un plan pentru a-l pune în 
practică şi purcede imediat la finalizarea 
lui. Aminteşte-ţi de minunatele cuvinte 
ale lui Goethe: „Începeţi doar şi mintea 
se va dezmorți; continuaţi şi sarcina se 
va împlini!” 


5 
Aplică în permanentă Metoda ABCDE 


Prima lege a succesului este concentrarea, 
să poţi să-ți canalizezi toate energiile într-un 
singur punct, şi apoi să te îndrepți direct spre 
acel punct, fără să priveşti nici în dreapta nici 
în stânga. 

— WILLIAM MATHEWS 


Cu cât investeşti mai mult timp în planificarea şi 
stabilirea  priorităților, cu atât mai multe lucruri 
importante vei face şi cu atât mai repede le vei finaliza 
odată ce te-ai apucat de ele. Cu cât este mai importantă 
şi mai valoroasă sarcina, cu atât mai motivat te vei simți 
să-ți înfrângi tendința de amânare şi să te apuci de 
treabă. 

Metoda ABCDE este o tehnică sigură de stabilire a 
priorităților pe care o poți aplica în fiecare zi. Această 
tehnică este atât de simplă şi eficientă, încât are puterea 
să te transforme fără niciun alt ajutor într-una dintre cele 
mai eficace şi mai productive persoane din domeniul în 
care lucrezi. 

Puterea acestei tehnici rezidă în simplitatea ei. lată 
cum funcționează: începe prin a face o listă cu tot ce ai de 
făcut în ziua următoare. Gândeşte în scris. 

Adaugă apoi litera A, B, C, D sau E înaintea fiecărui 
articol de pe listă, înainte de a începe să te ocupi de 
prima sarcină. 

Un articol „A” se defineşte ca fiind un lucru foarte 
important, ceva ce trebuie neapărat să faci, altfel vei avea 
de suportat consecințe grave. Un articol „A” ar putea să 
însemne să mergi la o întâlnire cu un client important 
sau să termini redactarea unui raport de care şeful tău 
are nevoie pentru o viitoare şedinţă de consiliu. Articolele 
acestea reprezintă „broaştele” din viaţa ta. 


Dacă ai mai multe sarcini de tip „A”, semnalează-le 
notându-le cu A-1, A-2, A-3 şi aşa mai departe. Sarcina 
ta A-1 este „broasca” ta cea mai mare şi mai urâtă. 

Un articol „B” se defineşte ca fiind o sarcină pe care ar 
fi bine s-o îndeplineşti. Consecințele acesteia sunt însă 
mai blânde. Aceste articole reprezintă „mormolocii” 
carierei tale. Ceea ce înseamnă că cineva ar putea fi 
nefericit sau pus într-o situație neplăcută dacă nu 
îndeplineşti una dintre aceste sarcini, ele nefiind însă nici 
pe departe la fel de importante ca o sarcină „A”. 
Returnarea unui mesaj telefonic important sau revizuirea 
e-mailurilor primite ar putea fi catalogate ca sarcini „B”. 

Regula este că n-ar trebui niciodată să te ocupi de o 
sarcină „B”, când există încă o sarcină „A” de îndeplinit. 
Niciodată n-ar trebui să permiți unui „mormoloc” să-ți 
distragă atenţia, atâta timp cât o „broască” imensă 
aşteaptă să fie mâncată. 

O sarcină „C” se defineşte ca fiind un lucru de care n-ar 
strica să te ocupi, dar care nu implică niciun fel de 
consecințe, indiferent dacă-l faci sau nu. O sarcină „C” ar 
putea însemna să dai un telefon unui prieten, să bei o 
cafea sau să iei prânzul cu un coleg de serviciu sau să te 
ocupi de treburi personale în timpul orelor de lucru. 
Genul acesta de activitate nu are niciun efect asupra 
carierei tale. 

O sarcină „D” se defineşte ca fiind un lucru a cărui 
realizare o poți transfera altcuiva. Regula este să transferi 
toate activitățile pe care le poate face oricine altcineva, 
astfel încât să-ți rămână mai mult timp pentru sarcinile 
„A”, pe care numai tu le poţi realiza. 

O sarcină „E” se defineşte ca fiind un lucru pe care-l 
poţi elimina cu totul, ceea ce nu va genera nicio 
schimbare. Aceasta ar putea fi o sarcină care a fost 
importantă la un moment dat, dar care nu mai are 
relevanţă nici pentru tine, nici pentru nimeni altcineva. 
Deseori, se întâmplă să fie vorba de ceva ce continui să 
faci din obişnuinţă sau pentru că-ţi face plăcere. 


Odată aplicată metoda ABCDE listei tale, vei fi complet 
organizat şi pregătit să finalizezi mai repede lucruri mai 
importante. 

Secretul funcționalității metodei ABCDE constă în a-ți 
impune să te apuci imediat de sarcina „A-1” şi de a te 
ocupa de ea până la finalizare. Foloseşte-ţi voința pentru 
a purcede şi pentru a rămâne concentrat pe această 
singură sarcină, unica şi cea mai importantă pe care ai 
putea-o derula. Mănâncă-ţi „broasca” în întregime şi nu 
te opri până n-ai terminat-o de tot. 

Abilitatea ta de a judeca şi de a-ți analiza lista de 
activități şi de a stabili care este sarcina „A-1” reprezintă 
punctul de lansare către nivele superioare de 
perfecționare, precum şi către un mai mare respect de 
sine, o mai bună prețuire şi mândrie personală. 

În momentul în care îți vei însuşi obiceiul de a te 
concentra asupra activității tale „A-1”, respectiv asupra 
celei mai importante activități - cu alte cuvinte de a-ţi 
mânca „broasca” —, vei începe să înfăptuieşti mai multe 
lucruri decât oricare alte două sau trei persoane din 
preajma ta. 


ÎNCEPE CU CE NU-ŢI PLACE 


Revizuieşte-ţi lista de activități chiar 
acum şi adaugă A, B, C, D sau E în 
dreptul fiecărei sarcini. Alege ocupaţia 
sau proiectul „A-1” şi începe imediat să 
lucrezi la el. Învață să nu mai faci nimic 
altceva până nu-l vei fi încheiat definitiv. 

Pentru luna care vine, aplică metoda 
ABCDE în fiecare zi şi în fiecare listă de 
activități sau proiecte, înainte de a te 
apuca de lucru. Până la sfârşitul lunii, îți 
vei fi format obiceiul de a stabili şi de a 


te ocupa de sarcinile prioritare, iar 
viitorul tău va fi astfel asigurat! 


6 
Concentrează-te asupra ariilor cu rezultate- 
cheie 


Atunci când toate resursele fizice şi mentale 
ale unei persoane se concentrează în acelaşi 
punct, puterea acelei persoane de a rezolva o 
problemă creşte incredibil de mult. 

— NORMAN VINCENT PEALE 


„De ce sunt trecut pe statul de plată?” Aceasta este una 
dintre cele mai importante întrebări pe care ţi-o adresezi 
şi la care încerci să găseşti răspuns de nenumărate ori 
de-a lungul carierei tale. 

Aşa cum se întâmplă deseori, majoritatea oamenilor nu 
sunt foarte siguri de ce se află pe statul de plată. Dar 
dacă nu-ți este extrem de clar motivul pentru care eşti 
trecut pe statul de plată şi care sunt rezultatele pentru 
care ai fost angajat să le obţii, îți va fi foarte greu să dai 
maximul de randament, să fii plătit mai bine şi promovat 
mai repede. 

Ca să ne exprimăm cât mai simplu, răspunsul este că 
ai fost angajat ca să obţii rezultate concrete. Un salariu 
sau o chenzină reprezintă plata pentru o anumită calitate 
şi cantitate de muncă, ce în combinație cu munca 
celorlalți pot crea un produs sau un serviciu pentru care 
clienţii să fie dispuşi să plătească. 

Fiecare slujbă poate fi împărțită în aproximativ cinci 
până la şapte arii cu rezultate cheie, rareori mai mult de 
atât. Acestea reprezintă rezultatele pe care este absolut 
obligatoriu să le obţii, pentru a-ți îndeplini 
responsabilitățile şi pentru a-ți aduce maximul de 
contribuție la organizația de care aparții. 

Ariile cu rezultate cheie sunt similare funcțiilor vitale 
ale corpului, cum ar fi cele indicate de tensiunea 


arterială, ritmul cardiac, ritmul respirator şi activitatea 
cerebrală. Absența oricărei dintre aceste funcții vitale are 
ca rezultat moartea organismului. În acelaşi fel, eşecul 
tău de a-ţi face datoria într-una din ariile cu rezultate 
vitale în munca pe care o prestezi poate la fel de bine să 
ducă la pierderea slujbei. 

De exemplu, ariile cu rezultate esențiale din 
management sunt planificarea, organizarea, numirea 
personalului, delegarea sarcinilor, supervizarea, 
măsurarea şi raportarea. Acestea sunt ariile în care un 
şef trebuie să obțină rezultate pentru a avea succes în 
aria sa de responsabilitate. 

Trebuie să stăpâneşti cunoştinţe şi abilități esenţiale 
pentru slujba ta. Mai ales că aceste cerințe sunt într-o 
permanentă schimbare. Ai început prin a învăța 
competențele de bază care te-au ajutat în primă instanță 
să-ți faci treaba. Rezultatele cheie însă sunt mereu 
primordiale în muncă, ele fiind cele care determină 
succesul sau eşecul în slujbă. 

O arie cu rezultate cheie reprezintă acel ceva pe care 
trebuie să-l obţii pentru a te bucura de succes la slujbă. 
Este o arie de îndatoriri pentru care eşti în exclusivitate 
responsabil. Dacă nu le îndeplineşti, nimeni altcineva nu 
le va face în locul tău. O arie cu rezultate cheie este o 
activitate aflată sub controlul tău. Este rezultatul muncii 
prestate, care devine o sursă de alimentare sau un factor 
ce contribuie la munca celorlalți. 

Punctul inițial al unei performanţe de vârf constă în 
identificarea ariilor cu rezultate cheie. Discută pe 
marginea lor cu şeful tău. Fă o listă cu suma 
responsabilităților care-ţi revin şi asigură-te că superiorii, 
subalternii şi cei de acelaşi nivel cu tine îți împărtăşesc 
opinia. 

Spre exemplu, pentru un agent de vânzări, 
prospectarea şi deschiderea unei tranzacții reprezintă o 
arie cu rezultate cheie. Această activitate este cheia 
întregului proces de vânzare. Încheierea tranzacţiei 


reprezintă o altă arie cu rezultate cheie. Odată 
definitivată, vânzarea atrage după sine activitățile a 
numeroşi alți oameni care trebuie să producă şi să livreze 
produsul sau serviciul respectiv. 

În ceea ce priveşte un proprietar de companie sau un 
director executiv, negocierea unui împrumut bancar 
poate fi catalogată drept o arie cu rezultate cheie. Atât 
angajarea persoanelor potrivite cât şi delegarea eficientă 
reprezintă arii cu rezultate cheie. În cazul unei secretare 
sau recepționere, redactarea unei scrisori sau preluarea 
unui apel telefonic şi legătura predată repede şi eficient se 
definesc ca arii cu rezultate cheie. Abilitatea oamenilor de 
a îndeplini aceste sarcini repede şi bine le determină în 
mare măsură salariul şi promovabilitatea. 

Odată ce ţi-ai stabilit ariile cu rezultate cheie, pasul 
numărul doi este să le clasezi pe o scară de la unu la 
zece, în fiecare dintre acele arii. În care dintre ele eşti 
puternic şi în care eşti slab? În care obţii rezultate 
excelente, şi unde te clasezi sub nivelul optim? 


Iată regula: Aria cu rezultatele-cheie cele mai slabe 
stabileşte nivelul la care îţi poţi utiliza toate celelalte 
deprinderi şi abilităţi. 


Potrivit acestei reguli, ai putea fi excepţional în şase din 
şapte arii cu rezultate-cheie, dar extrem de slab în cea de- 
a şaptea, iar slaba performanţă în cea de-a şaptea arie te 
va trage înapoi şi va influența nivelul la care poți ajunge 
cu toate celelalte abilități care te caracterizează. Această 
slăbiciune va acționa ca un drog asupra eficacităţii tale şi 
va fi o sursă permanentă de fricțiune şi frustrare. 

Spre exemplu, delegarea este o arie cu rezultate-cheie 
pentru un şef. Abilitatea aceasta este punctul central de 
propulsare care îi permite şefului să conducă, să obțină 
rezultate prin ceilalți. Şeful care nu se pricepe să delege 
nu are posibilitatea să-şi folosească toate celelalte abilități 
la maximum de eficiență. Fie şi numai din cauza slabei 


abilități de a delega, şeful poate să eşueze în a-şi îndeplini 
slujba. 

Unul dintre motivele majore de tergiversare şi amânare 
la locul de muncă este acela că oamenii evită slujbele şi 
activitățile care aparțin ariilor în care au avut 
performanţe slabe în trecut. În loc să-şi stabilească un ţel 
şi să-şi facă un plan de a se perfecționa într-o anumită 
arie, majoritatea oamenilor evită cu totul aria respectivă, 
ceea ce nu face altceva decât să înrăutățească situația. 

Reversul acestei idei ar fi următorul: cu cât devii mai 
bun într-o anumită arie de abilități, cu atât mai mult vei fi 
motivat să îndeplineşti funcția respectivă, cu atât mai 
puţin vei tergiversa şi cu atât mai hotărât vei fi să o 
finalizezi. 

Adevărul este că toată lumea are atât puncte forte, cât 
şi slăbiciuni. Refuză să găseşti explicații şi justificări sau 
să îți aperi ariile de slăbiciuni. În schimb, identifică-le cu 
precizie. Stabileşte un ţel şi întocmeşte un plan de a 
deveni foarte bun în fiecare dintre acele arii. Gândeşte-te 
puţin! Ai putea să fii la depărtare de numai o singură 
abilitate esențială pentru a obţine performanța de vârf în 
slujbă. 

lată una dintre cele mai importante întrebări la care ar 
trebui să încerci mereu să răspunzi: „Care este acea 
abilitate care, dacă aş deprinde-o şi aş executa-o într- 
o manieră excepţională, ar avea cel mai mare impact 
pozitiv asupra carierei mele?” 

Ar trebui să foloseşti această întrebare ca reper în 
carieră pentru tot restul vieții. Căută răspunsul în tine. 
Probabil că-l ştii deja. 

Pune-i această întrebare şefului tău. Adreseaz-o 
colegilor. Adreseaz-o prietenilor şi familiei. Oricare ar fi 
răspunsul, descoperă-l şi apoi porneşte la treabă pentru a 
da performanţă în aria respectivă. 

Vestea bună este că toate abilitățile de afaceri pot fi 
învățate. Dacă oricine altcineva excelează într-o anumită 
arie cu rezultate cheie, aceasta este dovada că şi tu poți 


deveni excelent dacă te hotărăşti. 

Una dintre modalitățile cele mai bune şi mai rapide de 
a nu mai amâna şi de a realiza mai multe lucruri mai 
repede este să devii absolut excelent în ariile cu rezultate- 
cheie. Acest aspect ar putea fi mai important decât orice 
altceva din viața sau cariera ta. 


ÎNCEPE CU CE NU-ŢI PLACE 


Identifică ariile cu rezultate-cheie din 
munca ta. Care sunt acestea? Scrie 
rezultatele-cheie pe care trebuie să le 
obţii pentru a-ţi executa slujba într-o 
manieră excelentă. Notează pe fiecare cu 
note de la unu la zece. Apoi stabileşte 
care este acea abilitate-cheie care, 
executată într-un mod excelent, ar avea 
cea mai importantă contribuţie la munca 
pe care o prestezi. 

Mergi cu lista la şeful tău şi discută pe 
marginea ei. Încurajează-l să îţi ofere 
feed-back şi aprecieri oneste. Singurul 
mod în care poţi să te perfecționezi este 
să fii deschis la comentariile constructive 
ale celorlalți. Discută rezultatele pe care 
le obţii cu echipa şi colegii tăi. Discută-le 
cu soțul sau soția. 

Fă-ţi un obicei din a întreprinde 
această analiză cu regularitate pentru tot 
restul carierei tale. Nu vei întrerupe 
niciodată procesul de perfecționare. Fie 
şi numai această decizie şi îți poate 
schimba viața. 


7 
Respectă Legea Eficienţei Obligatorii 


În forma sa cea mai exactă, mai nealterată, 
concentrarea înseamnă abilitatea de a-ți 
îndrepta atenția asupra unui singur lucru. 

— KOMAR 


Legea Eficienței Obligatorii afirmă că „Deşi nu avem 
niciodată suficient timp să facem tot ce am vrea, avem 
întotdeauna suficient timp să facem lucrul cel mai 
important.” 

Cu alte cuvinte, chiar dacă nu putem mânca fiecare 
mormoloc şi „broască” din lac, o putem totuşi mânca pe 
cea mai mare şi mai urâtă, iar asta este de ajuns, cel 
puțin pentru moment. 

Atunci când timpul expiră, şi consecințele nefinalizării 
unei sarcini sau a unui proiect cheie pot fi extrem de 
grave, găseşti cumva întotdeauna timpul necesar 
îndeplinirii acestora, uneori chiar în ultima clipă. Vii la 
lucru devreme, rămâi peste program şi îți impui să 
termini treaba, mai degrabă decât să te confrunți cu 
consecințele negative care ar decurge din neîncheierea 
acesteia în limita termenului de execuție. 


Regulă: Nu vei avea niciodată suficient timp să 
termini tot ce ai de făcut. 


Realitatea este că o persoană obişnuită munceşte în 
ziua de astăzi la o capacitate cuprinsă între 110 până la 
130 la sută. Iar sarcinile şi responsabilitățile se adună 
într-una. Cu toții avem vrafuri întregi de materiale de 
citit, pe care trebuie încă să le parcurgem. Un studiu 
recent a demonstrat că un director obişnuit trebuie să 
petreacă între 300 şi 400 de ore cu materiale de citit şi 
proiecte restante care îl aşteaptă acasă sau la birou. 


Aceasta înseamnă că nu vei fi niciodată la zi cu 
treburile. Scoate-ţi lucrul acesta din minte. Nu poți spera 
decât că vei reuşi să te ocupi la timp de responsabilităţile 
cele mai importante. Celelalte n-au decât să mai aştepte. 

Mulți oameni pretind că lucrează mai bine sub 
presiunea termenelor limită. Din nefericire, ani întregi de 
studiu au demonstrat că rareori se întâmplă astfel. 

Când se află sub presiunea termenelor limită, de cele 
mai multe ori autocreate din cauza tergiversărilor şi 
amânărilor, oamenii îndură un stres mai pronunţat, fac 
mai multe greşeli şi sunt nevoiți să refacă mai multe 
sarcini decât în oricare alte condiţii. Deseori, greşelile 
comise când oamenii se concentrează să respecte termene 
de execuție apropiate generează defecte şi depăşiri de 
bugete care pe termen lung duc la pierderi financiare 
substanțiale. Uneori, o slujbă necesită în realitate mai 
mult timp de finalizare atunci când oamenii se grăbesc să 
o încheie în ultima clipă şi apoi sunt nevoiți s-o refacă. 

Ca regulă generală, te poţi folosi de trei întrebări 
pentru a te concentra asupra finalizării la timp a 
sarcinilor tale cele mai importante. Prima întrebare este: 
„Care sunt activităţile mele cele mai valoroase?” 

Altfel spus, care sunt cele mai mari „broaşte” pe care 
trebuie să le mănânci pentru a te implica mai mult în 
acțiunea organizaţiei în care lucrezi? În viața familiei tale? 
În viaţa ta în general? 

Aceasta este una din cele mai importante întrebări la 
care trebuie să găseşti răspuns. Care sunt activităţile tale 
cele mai valoroase? Înainte de toate, judecă singur 
această chestiune. Apoi, întreabă-ţi şeful. Întreabă-ţi 
colegii şi subalternii. Întrebă-ţi prietenii şi membrii 
familiei. Asemenea centrării unei lentile fotografice, şi tu 
trebuie să ştii cu exactitate care sunt activitățile tale cele 
mai valoroase înainte de a purcede la lucru. 

Cea de-a doua întrebare pe care ţi-o poți adresa 
încontinuu este: „Care este lucrul pe care eu şi numai eu 
să-l pot face şi care, dacă este făcut cum trebuie, va 


schimba cu totul situația?” 

Întrebarea aceasta îi aparţine lui Peter Drucker, gurul 
managementului. Este una dintre cele mai bune întrebări 
în vederea obținerii eficienței personale. Care este lucrul 
pe care tu şi numai tu îl poți face şi care, făcut bine, 
poate genera schimbări capitale? 

Aceasta se referă la un lucru pe care numai tu îl poţi 
realiza. Dacă nu îl faci tu, nimeni altcineva nu-l va face. 
Dar dacă îl faci şi dacă îl faci bine, poate să-ţi schimbe 
radical viața şi cariera. Care este acel lucru? Care este 
„broasca” din munca ta? 

În fiecare oră din oricare zi, îți poți pune această 
întrebare şi vei obține un răspuns concret. Treaba ta este 
să cunoşti bine răspunsul şi apoi să abordezi această 
sarcină înainte de orice altceva. 

Cea de-a treia întrebare pe care o poți formula este: 
„Cum îmi pot folosi cât mai bine timpul la momentul 
actual?” Cu alte cuvinte, „Care este broasca mea cea mai 
mare din momentul acesta?” 

Aceasta este întrebarea centrală a managementului 
timpului. Formularea ei reprezintă cheia care îți va arăta 
cum să depăşeşti etapa tergiversării şi cum să devii o 
persoană extrem de productivă. În fiecare oră a fiecărei 
zile, vei găsi un răspuns la această întrebare. Treaba ta 
este să-ți adresezi întrebarea, din nou şi din nou, şi să te 
ocupi mereu de răspuns, indiferent care ar fi acela. 

Ocupă-te mai întâi de lucrurile principale şi uită de 
cele secundare. Aşa cum spunea Goethe: „Lucrurile care 
contează cel mai mult nu ar trebui lăsate niciodată la 
cheremul lucrurilor care contează cel mai puțin.” 

Cu cât vor fi mai exacte răspunsurile la aceste 
întrebări, cu atât va fi mai uşor să elaborezi priorități 
clare, să depăşeşti tentația amânărilor şi să începi cu 
acea activitate care reprezintă cel mai bun mod de a-ţi 
utiliza timpul. 


ÎNCEPE CU CE NU-ŢI PLACE! 


Cel mai puternic instrument de 
judecată pe care-l deţii este abilitatea de 
a discerne între o prioritate şi alta. 
Petrece zilnic câteva minute retras într- 
un loc unde nu poți fi deranjat. Foloseşte 
acele minute ca să te relaxezi şi să te 
gândeşti la munca şi la activitățile tale, 
fără stres. 

Aproape întotdeauna, în acest interval 
de solitudine, vei descoperi idei şi 
perspective minunate care îți vor 
economisi foarte mult timp atunci când 
le vei folosi la locul de muncă. Vei 
experimenta deseori realizări 
extraordinare, care îți vor schimba 
cursul vieţii şi al muncii. 

Pregăteşte-te cu atenţie înainte de a începe 


Indiferent care este nivelul abilităţilor 
voastre, posedați mai mult potențial decât 
puteți materializa într-o viaţă întreagă. 

— JAMES T. MCKAY 


Una dintre cele mai bune metode de a rezista tentațţiei 
tergiversării şi de a realiza mai multe lucruri într-un 
interval de timp mai scurt este să te asiguri că ai tot ce-ţi 
trebuie la îndemână înainte de a te apuca de treabă. În 
momentul în care eşti pe deplin pregătit, eşti asemenea 
unui pistol armat sau a unei săgeți întinse la maximum 
pe coarda arcului. Nu mai ai nevoie decât de un mic 
brânci mental ca să te ocupi de sarcinile cele mai 
valoroase. 

Aceasta seamănă cu procesul prin care aduni toate cele 
necesare preparării unei cine perfecte. Înşiră mai întâi 
toate ingredientele pe masă în fața ta, şi abia apoi apucă- 
te de gătitul propriu-zis, preparând câte un fel de 
mâncare o dată. 

Începe prin a-ţi face ordine pe birou sau pe masa de 
lucru, astfel încât să nu ai de rezolvat decât o singură 
sarcină. Dacă este nevoie, aşază toate celelalte lucruri pe 
jos sau pe o masă din spatele tău. Adună toate 
informațiile, rapoartele, detaliile, documentele şi alte 
instrumente de lucru de care vei avea nevoie pentru 
finalizarea activității. Ţine-le la îndemână, astfel încât să 
ai acces la ele fără să fie nevoie să te ridici de la masă sau 
să te mişti prea mult. 

Asigură-te că ai toate materialele scrise, dischetele, 
codurile de acces, adresele de e-mail şi tot ceea ce-ţi mai 
trebuie pentru a te pune pe treabă şi a continua să 
lucrezi până ce sarcina este complet încheiată. 

Amenajează-ți spaţiul de lucru, astfel încât să fie 


comod, atractiv şi propice lucrului de lungă durată. Nu 
uita să te asiguri că ai un scaun confortabil, care să-ți 
permită să ţii spatele drept şi picioarele lipite de podea. 

Persoanele cele mai productive îşi fac timp să creeze un 
spaţiu de lucru în care să le facă plăcere să-şi petreacă 
vremea. Cu cât e mai curat şi mai aranjat spațiul de lucru 
înainte de a te apuca de treabă, cu atât mai uşor îţi va fi 
să începi şi să continui să lucrezi. 

Una dintre cele mai bune tehnici pentru depăşirea 
tentației de tărăgănare (şi de a mânca „broaşte”) este să 
pregăteşti absolut tot ce trebuie înainte de a te apuca de 
treabă. În momentul în care totul este aşezat în ordine, 
vei fi dornic să te apuci de treabă. 

Este uimitor cât de multe cărți rămân nescrise, cât de 
multe lucrări sunt lăsate neterminate, cât de multe 
sarcini care au darul să schimbe vieți nu sunt, niciodată, 
nici măcar începute din simplul motiv că oamenii nu fac 
primul pas: pregătirea. 

Oameni din toată America sunt atraşi de Los Angeles: 
aceştia visează să scrie un scenariu de film de succes, pe 
care să-l vândă apoi unuia dintre studiourile din zonă. Ei 
se mută la Los Angeles, îşi iau slujbe sub nivelul 
pregătirii lor şi rămân blocaţi acolo ani întregi, în tot 
acest timp visează să scrie şi să vândă un scenariu de 
succes. 

Nu cu mult timp în urmă, ziarul Los Angeles Times a 
trimis un reporter pe Wilshire Boulevard ca să 
intervieveze trecătorii. Când cineva se apropia, reporterul 
îi adresa o singură întrebare: „Cum merge scenariul?” 
Trei din patru trecători au răspuns, „E-aproape gata!” 

Adevărul trist este că „aproape gata” însemna probabil 
„nu l-am început încă”. Nu lăsaţi să vi se întâmple acelaşi 
lucru. 

Când te aşezi la masă cu tot ce îţi trebuie în fața ta, 
gata să te apuci de treabă, împrumută limbajul trupesc al 
performanței de vârf. Ține-ţi spatele drept, aplecă-te 
înainte, cu spatele depărtat de spătarul scaunului. 


Comportă-te ca şi cum ai fi o personalitate eficientă, 
productivă şi superperformantă. Apoi, pune mâna pe 
primul articol de pe listă şi spune: „Hai să mă apuc de 
treabă!” şi adânceşte-te în lucru. Odată ce ai început, 
continuă să lucrezi până ce sarcina este complet 
încheiată. 


ÎNCEPE CU CE NU-ŢI PLACE! 


Uită-te bine la biroul sau masa ta de 
lucru, atât la cea de-acasă, cât şi la cea 
de la birou. Întreabă-te: „Ce fel de 
persoană lucrează într-un astfel de 
mediu?” 

Cu cât este mai curat şi mai ordonat 
mediul de lucru, cu atât mai pozitiv, mai 
productiv şi mai încrezător te vei simți. 
la astăzi decizia de a-ţi face curăţenie 
generală pe masa şi în biroul tău, astfel 
încât să te simţi eficient, productiv şi 
gata să te pui pe treabă ori de câte ori te 
aşezi să lucrezi. 

Fă-ţi temele 


Singura măsură sigură de succes este să 
oferiţi servicii mai multe şi mai bune decât se 
aşteaptă de la voi, indiferent de sarcina care 
vă revine. 

— OG MANDINO 


Unul dintre cele mai importante principii de 
productivitate personală se referă la rezolvarea temelor. 
Învață ceea ce trebuie, pentru a putea să îţi faci excelent 
treaba. Cu cât devii mai bun la „consumul unui anumit 
fel de broască”, cu atât mai mari sunt şansele să te apuci 
pur şi simplu de un lucru şi să nu te opreşti până nu-l 
termini. 

Un motiv major de tergiversare şi amânare îl constituie 
sentimentul de neadecvare, de lipsă de încredere sau de 
neputinţă față de un aspect cheie ale sarcinii. 
Sentimentul de neputinţă sau de deficiență pe care îl ai 
față de un singur aspect al sarcinii este suficient să te 
descurajeze să te apuci cu totul de aceasta. 

Îmbunătăţeşte-ţi în permanenţa abilităţile din ariile 
unde trebuie obținute rezultate cheie. Nu uita, indiferent 
cât de bun eşti astăzi, cunoştinţele şi priceperile tale se 
învechesc într-un ritm ameţitor. Aşa cum spunea 
antrenorul de baschet Pat Riley, „Dacă nu devii mai bun, 
înseamnă că devii mai prost.” 

Una dintre cele mai utile tehnici existente pentru 
managementul timpului este aceea de a deveni mai bun în 
sarcinile tale cheie. Perfecționarea personală şi 
profesională este una dintre cele mai bune metode de 
economisire a timpului din câte există. Cu cât eşti mai 
bun în rezolvarea unei sarcini cheie, cu atât mai motivat 
te simți să te ocupi de ea. Cu cât te pricepi mai bine, cu 
atât ai mai multă energie şi entuziasm. Atunci când ştii 


că eşti capabil să îndeplineşti bine o sarcină, îți va fi mai 
uşor să învingi tentația tergiversării şi să-ți îndeplineşti 
munca mai repede şi mai bine decât în oricare alte 
circumstanţe. 

O singură informaţie sau o singură abilitate în plus 
poate schimba semnificativ lucrurile în ceea ce priveşte 
capacitatea ta de a-ţi face bine treaba. Identifică lucrurile 
cele mai importante pe care le faci şi apoi urmează un 
plan prin care să îți perfecționezi în permanenţă ariile 
respective. 


Regulă: Educaţia continuă este cerința minimă 
pentru obţinerea succesului în orice domeniu. 


Nu accepta să fii tras înapoi de o slăbiciune sau de 
lipsa unei abilități. Tot ceea ce ţine de afaceri poate fi 
învățat şi ce au putut să înveţe alții poți învăţa şi tu. 

Când am început să scriu prima mea carte, am fost 
descurajat pentru că nu ştiam să folosesc decât metoda 
de dactilografiere „pe căutate”. Mi-am dat seama curând 
că trebuia să învăţ să dactilografiez dacă intenționam să 
reuşesc să scriu şi să rescriu o carte de 300 de pagini. 
Aşa că mi-am cumpărat un program de dactilografiere 
pentru calculatorul meu şi în următoarele trei luni am 
exersat zilnic timp de douăzeci până la treizeci de minute. 
La sfârşitul acelei perioade, puteam să dactilografiez între 
patruzeci şi cincizeci de cuvinte pe minut. Folosindu-mă 
de această abilitate, am reuşit să scriu douăsprezece cărți 
care au fost publicate în toată lumea. 

Vestea cea mai bună este că ai posibilitatea să deprinzi 
orice abilitate de care ai nevoie pentru a deveni mai 
productiv şi mai eficient. Poţi învăța să dactilografiezi 
dacă este nevoie. Poţi deveni un as al calculatorului. Poţi 
deveni un negociator remarcabil sau un superagent de 
vânzări. Poţi învăța să vorbeşti în public. Poţi învăța să 
scrii corect şi repede. Toate acestea sunt abilități care pot 
fi învățate, imediat ce te hotărăşti să faci din ele o 


prioritate. 

Citeşte cărți legate de domeniul tău de activitate, cel 
puțin o jumătate de oră pe zi. Trezeşte-te puțin mai 
devreme dimineața şi citeşte timp de treizeci sau şaizeci 
de minute o carte sau o revistă care să conțină informații 
ce te-ar putea ajuta să fii mai eficient şi mai productiv în 
ceea ce faci. 

Înscrie-te la toate cursurile şi seminariile legate de 
abilitățile cheie care îți pot fi de folos. Participă la 
întrunirile şi întâlnirile de afaceri legate de profesia sau 
ocupația ta. Mergi la sesiuni şi ateliere de lucru. Aşază-te 
în față şi ia notițe. Cumpără înregistrările audio ale 
programelor respective. Dedică-te încercării de a deveni 
una dintre cele mai competente şi mai informate persoane 
din domeniul tău. 

În sfârşit, ascultă înregistrările audio în timp ce 
conduci maşina. Un conducător auto obişnuit petrece la 
volan între 500 şi 1000 de ore anual, deplasându-se de la 
o locaţie la alta. Transformă timpul de condus în timp de 
învățat. Poţi deveni una dintre cele mai informate, mai 
capabile şi mai bine plătite persoane din domeniul tău, 
doar prin simpla audiere a programelor educaţionale în 
timp ce conduci. 

Cu cât înveți şi ştii mai multe, cu atât mai încrezător şi 
mai motivat te vei simți. Cu cât devii mai bun, cu atât 
mai capabil vei fi să realizezi şi mai multe lucruri în 
domeniul tău. 

Cu cât înveți mai mult, cu atât mai multe poți învăța. 
La fel cum îți poți modela muşchii corpului prin exerciții 
fizice, tot aşa îți poți „modela muşchii minţii” prin exerciții 
mentale. Şi nu există nicio limită pentru cât de departe 
sau cât de repede poți avansa, cu excepţia limitelor pe 
care ți le creezi singur şi care nu există decât în 
imaginația ta. 


ÎNCEPE CU CE NU-ŢI PLACE! 


la astăzi decizia să devii propriul 
proiect. Transformă-te într-un student 
pe viață în domeniul tău. Pentru 
profesionişti, şcoala nu se termină 
niciodată. 

Care sunt abilităţile-cheie care te pot 
ajuta cel mai mult să obţii rezultate mai 
bune şi mai rapide? Care sunt 
competențele de bază de care vei avea 
nevoie în viitor pentru a conduce în 
domeniul ales? Oricare ar fi acestea, 
stabileşte un obiectiv, fă un plan şi 
începe să te dezvolţi şi să îți sporeşti 
abilitatea în acele domenii. Decide să fii 
cel mai bun în ceea ce faci! 


10 
Pune-ţi talentul la lucru 


Fă-ţi treaba. Nu doar treaba care-ţi revine, 
ci un pic mai mult, doar aşa, de dragul 
dărniciei — acel un pic mai mult care face ca tot 
restul să merite. 

— DEAN BRIGGS 


EŞTI REMARCABIL! Ai talente şi abilități speciale care 
te diferențiază de orice altă persoană care a existat 
vreodată. Există „broaşte” pe care le poţi mânca, sau pe 
care poți învăța să le mănânci, şi care să te facă cea mai 
importantă persoană din generaţia ei. 

Există anumite lucruri pe care le poţi face sau pe care 
poți învăţa să le faci, şi care te fac extraordinar de valoros 
atât în ochii tăi, cât şi ai celorlalți. Treaba care-ţi revine 
este să-ți identifici ariile speciale de unicitate şi apoi să te 
dedici încercării de a deveni foarte, foarte bun în acestea. 

Bunul tău cel mai de preț, în termeni de flux numerar, 
este „abilitatea de a câştiga bani”. Abilitatea de a munci 
îți permite ca în fiecare an să aduci în viața ta zeci de mii 
de dolari, aplicând pur şi simplu cunoştinţele şi abilităţile 
pe care le deții față de tot ce te înconjoară. Aceasta 
înseamnă că poți „mânca anumite broaşte” mai repede şi 
mai bine decât alții. 

Ai putea pierde tot ceea ce deții — casa, maşina, slujba, 
contul din bancă -, dar atâta timp cât îți rămâne 
abilitatea de a produce, poți să recuperezi totul şi chiar 
mai mult. 

Inventariază-țţi talentele şi deprinderile unice în mod 
regulat. Care este acel lucru care-ţi iese în mod special 
mai bine decât altora? La ce te pricepi cel mai bine? Care 
este lucrul pe care îl faci bine şi uşor şi care altora li se 
pare dificil? Dacă te gândeşti la tot ce ai făcut până acum 
în carieră, care este lucrul responsabil în cea mai mare 


măsură pentru succesul tău în viață şi muncă, de care îţi 
poți aminti cu precizie? Care au fost cele mai 
„semnificative broaşte” pe care le-ai mâncat în trecut? 

Eşti astfel conceput, încât îți va face plăcere să te ocupi 
de acele lucruri la care te pricepi cel mai bine. Ce-ţi place 
cel mai mult la slujba ta? Care sunt „broaştele” pe care le 
consumi cu cea mai mare plăcere? Însuşi faptul că ceva 
îți place înseamnă că deţii capacitatea lăuntrică de a 
excela în aria respectivă. 

Una dintre marile responsabilități ale vieţii este să 
decidem ce ne place cu adevărat şi apoi să investim totul 
în a realiza acel lucru foarte, foarte bine. 

Analizează diversele lucruri pe care le faci. Care este 
lucrul care-ţi aduce cele mai multe complimente şi laude? 
Care este lucrul care influențează pozitiv munca şi 
performanța altor persoane mai mult decât orice altceva? 

Oamenii de succes sunt invariabil cei care şi-au 
acordat răgazul de a identifica lucrurile pe care le fac bine 
şi care le fac cea mai mare plăcere. Aceştia ştiu foarte 
bine care sunt acele lucruri pe care ei le execută şi care le 
influențează radical munca, pentru ca apoi să se 
concentreze exclusiv asupra sarcinii sau ariei de activitate 
respective. 

Ar trebui să îți concentrezi mereu energiile şi abilitățile 
cele mai bune asupra inițierii şi finalizării acelor sarcini 
cheie în care talentele şi toate abilitățile cheie îți permit să 
le execuți bine şi să aduci o contribuţie redutabilă. Nu le 
poţi face pe toate, dar poți face acele câteva lucruri la care 
excelezi, acele puţine lucruri care contează cu adevărat. 


ÎNCEPE CU CE NU-ŢI PLACE! 


Pune-ţi mereu următoarele întrebări: 
„La ce mă pricep cu adevărat? Ce-mi 
place cel mai mult la munca mea? Ce a 
influențat cel mai mult succesul meu în 


trecut? Dacă aş putea să fac un lucru, 
care ar fi acela?” 

Dacă ai câştiga la loterie sau ai intra 
în oricare alt mod în posesia unei sume 
enorme de bani şi ai avea posibilitatea să 
alegi orice slujbă sau o parte dintr-o 
slujbă pe care să o faci pentru un timp 
nedefinit, ce gen de muncă ai alege? Ce 
fel de pregătiri ar trebui să faci ca să poți 
să  execuți munca respectivă într-o 
manieră ireproşabilă? Oricare ar fi 
răspunsul, începe chiar de astăzi. 

Află ce te împiedică 


Concentraţi-vă toate gândurile asupra 
sarcinii imediate. Razele soarelui nu ard până 
nu le reuneşti într-un punct. 

— ALEXANDER GRAHAM BELL 


Ce te face să ai rețineri? Care este factorul care 
stabileşte viteza cu care îți îndeplineşti obiectivele? Care 
este elementul care determină viteza cu care te deplasezi 
din locul în care te afli la nivelul la care vrei să ajungi? Ce 
te opreşte sau te împiedică să mănânci „broaştele” care 
pot efectiv induce o schimbare esențială? De ce nu ţi-ai 
îndeplinit încă obiectivul? 

Acestea sunt câteva dintre cele mai importante 
întrebări pe care ţi le vei adresa şi la care vei dori să 
găseşti răspuns pe măsură ce vei încerca să ajungi la 
niveluri tot mai înalte de productivitate şi eficiență 
personală. Indiferent de lucrul pe care vei dori să-l obţii, 
va exista întotdeauna un factor restrictiv care va decide 
cât de repede şi de bine vei realiza acel lucru. Treaba ta 
este să studiezi sarcina şi să identifici factorul restrictiv 
sau  constrângerea ei inerentă. Apoi, trebuie să-ți 
concentrezi toate energiile asupra diminuării acelui unic 
punct inhibant. 

În fiecare sarcină, fie ea de mari sau mici dimensiuni, 
există un factor care stabileşte rapiditatea cu care îţi 
îndeplineşti țelul sau îţi termini treaba. Care este acesta? 
Concentrează-ți energiile mentale asupra acestei unice 
zone cheie. S-ar putea să fie cel mai folositor mod în care 
să trebuiască să-ți foloseşti timpul şi talentele. 

Factorul respectiv ar putea să fie o persoană de al cărei 
ajutor sau decizie să ai nevoie, o resursă care să-ți fie 
necesară, o slăbiciune dintr-o anumită parte a 
organizației sau orice altceva. Dar indiferent despre ce 


este vorba, factorul restrictiv va fi mereu prezent şi treaba 
ta va fi mereu să-l identifici. 

Spre exemplu, scopul unei afaceri este să găsească şi 
să-şi păstreze clienţii. Dacă reuşeşte să facă acest lucru 
suficient de bine, compania face profit şi continuă să se 
extindă şi să prospere. 

În fiecare afacere, apare un factor restrictiv sau un 
punct inhibant care determină cât de repede şi de bine îşi 
atinge compania scopul. Ar putea fi vorba de marketing, 
de nivelul de vânzări sau de însăşi puterea de cumpărare. 
Ar putea fi vorba de costurile de operare sau de metodele 
de producție. S-ar putea să fie vorba de nivelul de costuri 
sau de fluxul de numerar. Succesul companiei poate fi 
influențat de competiție, de clienți sau de piața de 
desfacere existentă. În mod cert însă unul dintre aceşti 
factori, mai mult decât oricare altul, determină cât de 
repede îşi atinge compania țelurile de dezvoltare şi 
profitabilitate. Care este acest factor? 

Mai mult decât orice altă activitate, identificarea 
corectă a factorului restrictiv în cadrul oricărui proces, 
precum şi concentrarea asupra factorului respectiv, pot 
genera, de obicei, mai mult progres într-o perioadă mai 
scurtă de timp. 

Regula 80/20 se aplică constrângerilor din viața şi 
munca ta. Aceasta înseamnă că 80% din constrângeri, 
altfel spus factorii care te împiedică să-ți obţii ţelurile, 
sunt interne. Acestea se află în interiorul tău, ele sunt 
imprimate în calitățile, abilitățile, obiceiurile, atitudinile 
sau competențele care te caracterizează. Doar 20% dintre 
factorii restrictivi sunt externi persoanei sau organizației 
tale. 

Constrângerea ta cheie ar putea fi ceva minor sau nu 
neapărat evident. Uneori, e nevoie să faci o listă cu fiecare 
pas al procesului şi să examinezi fiecare activitate în 
parte pentru a stabili cu precizie care este factorul care te 
reține. Uneori, nu este vorba decât de o singură percepție 
negativă sau o obiecție din partea clienților, dar care 


încetineşte întreg procesul de vânzări. Uneori, absența 
unei singure trăsături împiedică creşterea vânzărilor unei 
întregi linii de produse sau servicii. 

Examinează-ți compania cu obiectivitate. Examinează- 
ți şeful, colegii de muncă şi membrii personalului pentru 
a descoperi dacă există o slăbiciune cheie care te reține 
pe tine sau compania, care acționează ca o frână în 
atingerea ţelurilor tale cheie. 

În viața personală, trebuie să ai onestitatea de a privi 
adânc în interiorul tău pentru a descoperi factorul sau 
abilitatea restrictivă care stabileşte rapiditatea cu care-ţi 
îndeplineşti propriile țeluri personale. 

Oamenii de succes încep întotdeauna analiza 
constrângerilor cu următoarea întrebare: „Care este 
factorul meu specific ce mă face să am rețineri>” Ei îşi 
asumă întreaga responsabilitate şi caută în ei înşişi atât 
cauza, cât şi soluția pentru problemele lor. 

Întreabă-te mereu: „Care este elementul care stabileşte 
viteza cu care obțin rezultatele pe care le doresc?” 
Definirea constrângerii atrage după sine strategia pe care 
trebuie să o foloseşti ca să-i limitezi acțiunea. Neputința 
de a identifica în mod corect constrângerea sau 
identificarea constrângerii greşite te poate duce într-o 
direcție eronată. Ai putea sfârşi prin a rezolva nepotrivit 
problema. 

O corporație majoră, care făcea parte din clientela mea, 
a constatat că vânzările erau în scădere. Directorii 
corporației ajunseseră la concluzia că principala 
constrângere consta în puterea de cumpărare şi în 
strategia de vânzări. Au cheltuit o sumă imensă de bani 
pentru reorganizarea managementului şi perfecționarea 
agenților de vânzări. 

Au descoperit ulterior că motivul principal al scăderii 
vânzărilor era o greşeală comisă de un contabil care le 
calculase eronat prețuri prea mari la produsele lor, 
comparativ cu acelea ale competitorilor. Odată ce 
compania şi-a reevaluat prețurile, vânzările au crescut 


din nou şi afacerea s-a întors la profit. 

În spatele fiecărui factor restrictiv sau punct inhibant, 
după ce le-ai localizat şi le-ai eliminat cu succes, vei 
descoperi o altă constrângere sau un alt factor restrictiv. 
Fie că este vorba de construirea unei cariere de succes 
sau de ajungerea la timp la serviciu, există întotdeauna 
factori restrictivi şi piedici care impun viteza progresului. 
Treaba ta este să le localizezi şi să-ți concentrezi energiile 
asupra diminuării lor cât mai repede posibil. 

Începe-ţi ziua prin a elimina o piedică sau o 
constrângere cheie, şi te vei simți plin de energie şi 
putere. Vei fi impulsionat să continui şi să-ți îndeplineşti 
sarcina. Un factor restrictiv va exista întotdeauna. Uneori, 
o constrângere sau un factor restrictiv cheie reprezintă 
cea mai importantă „broască” pe care o poţi mânca la 
momentul respectiv. 


ÎNCEPE CU CE NU-ŢI PLACE! 


Identifică cel mai important obiectiv 
din ziua curentă. Care este acesta? Care 
este obiectivul pe care, dacă l-ai 
îndeplini, ar avea cel mai mare efect 
pozitiv asupra vieţii tale? Care este 
realizarea profesională care, odată 
obținută, ar avea cel mai mare impact 
pozitiv asupra carierei tale? 

În momentul în care îți este foarte clar 
care este obiectivul tău major, întreabă- 
te următorul lucru: „Care este factorul 
care stabileşte rapacitatea cu care îmi 
îndeplinesc obiectivul? De ce nu mi l-am 
îndeplinit încă? Care este factorul 
specific care mă face să am rețineri?” 
Oricare ar fi răspunsurile, acționează 


imediat. Fă ceva. Fă orice, numai pune- 
te pe treabă. 

„De la un butoi la altul” 


Persoanele cu puteri relativ modeste vor 
înfăptui multe dacă îşi folosesc puterile 
exclusiv şi neobosit asupra unui singur lucru 
odată. 

— SAMUEL SMILES 


O zicală veche spune: „Cu duiumul e mai greu; fă 
lucrurile unul câte unul şi totu-ți va părea floare la 
ureche”. 

Una dintre cele mai bune modalități de a depăşi 
tentația tergiversării este să uiţi de sarcina principală, 
luată ca întreg, şi să te concentrezi asupra unei singure 
acțiuni pe care o poți întreprinde. Una dintre cele mai 
bune modalități de a „mânca o broască enormă” este să o 
consumi bucată cu bucată. 

Confucius scria că: „O călătorie de o mie de leghe 
începe cu un singur pas”. Aceasta este o strategie 
excelentă pentru înfrângerea tărăgănării şi realizarea a 
cât mai multor lucruri în cât mai puţin timp posibil. 

Cu mulţi ani în urmă, am străbătut inima deşertului 
Sahara, zona Tanezrouft, în chiar miezul Algeriei 
moderne. La momentul respectiv, deşertul fusese 
abandonat de francezi de ani de zile, iar staţiile de 
alimentare inițiale erau părăsite şi distruse. 

Deşertul se întindea pe o singură porțiune de 500 de 
mile, fără apă, mâncare, un fir de iarbă sau măcar o 
muscă. Era complet plat, asemenea unui spaţiu de 
parcare, din nisip galben, care se întindea în toate 
direcțiile cât vedeai cu ochii. 

Mai bine de 1300 de oameni pieriseră în încercarea de 
a traversa acea porțiune a deşertului în anii precedenti. 
Deseori, nisipurile mişcătoare  şterseseră urmele 
drumului de-a lungul deşertului şi călătorii se rătăciseră 


pe timpul nopții. 

Pentru a compensa uniformitatea terenului, francezii 
marcaseră drumul cu cisterne negre de petrol, cu o 
capacitate de cincizeci şi cinci de galoane - aproximativ 
200 de litri fiecare, poziționate la distanță de cinci 
kilometri, exact distanța spre orizont, acolo unde 
pământul se curba pe măsură ce înaintai în acel plat 
ținut al morții. 

Datorită acestui lucru, indiferent unde ne aflam în 
timpul zilei, puteam să vedem două cisterne de petrol, cea 
pe lângă care tocmai trecuserăm şi cea aflată la cinci 
kilometri mai înainte. Ceea ce ne era de ajuns. 

Tot ce trebuia să facem era să ne îndreptăm spre 
următoarea cisternă de petrol. Prin urmare, am avut 
posibilitatea să traversăm cel mai mare deşert din lume, 
mergând pur şi simplu de la un butoi de petrol la celălalt. 

Folosind aceeaşi metodă, şi tu poți îndeplini cea mai 
mare sarcină a vieţii, antrenându-te să iei lucrurile pe 
rând. Treaba ta este să înaintezi cât mai departe, cât poţi 
vedea cu ochii. Vei putea astfel vedea suficient de 
departe, pentru a putea continua. 

Pentru a îndeplini o sarcină importantă, trebuie să 
păşeşti cu încredere şi să ai deplină siguranță că 
următorul pas îţi va fi în curând limpede. Aminteşte-ţi de 
minunatul sfat „Săriți — şi plasa va apărea!” 

O viață ilustră sau o carieră ilustră se clădeşte 
îndeplinind câte o sarcină o dată, repede şi bine, şi apoi 
trecând mai departe la sarcina următoare. 

Independenţa financiară se obține economisind o sumă 
mică de bani în fiecare lună, an după an. Sănătatea şi 
condiția bună se obțin doar mâncând un pic mai puţin şi 
făcând o idee mai multe exerciţii, zi după zi şi an după 
an. 

Poţi învinge  tergiversarea şi înfăptui lucruri 
extraordinare şi nu e nevoie decât să faci primul pas, să 
te puni în mişcare spre atingerea țelului şi să faci 
lucrurile pe rând, unul câte unul, „de la un butoi la 


altul”. 


ÎNCEPE CU CE NU-ŢI PLACE! 


Alege-ţi orice obiectiv, sarcină sau 
proiect din viața ta, acolo unde ai 
tărăgănat lucrurile, şi fă un singur pas 
spre realizarea sa imediată. Uneori, tot 
ce trebuie să faci ca să te apuci de treabă 
este să te aşezi la masă şi să întocmeşti 
o listă cu toți paşii pe care trebuie să-i 
faci ca să finalizezi în cele din urmă 
sarcina. 

Apoi, începe pur şi simplu să lucrezi şi 
finalizează un articol de pe listă, şi apoi 
încă unul şi aşa mai departe. Nu îţi va 
veni să crezi cât de multe vei reuşi să 
faci. 


13 
Asumă-ţi responsabilitatea 


Prima condiţie ca să reuşeşti în viaţă este 
aplicarea neîntreruptă a energiilor tale fizice şi 
mentale asupra aceleiaşi unice probleme, fără 
să te plictiseşti niciodată de ea. 

— THOMAS EDISON 


Lumea este plină de oameni care aşteaptă să apară 
cineva să îi motiveze să devină genul de oameni care îşi 
doresc să poată fi. Problema este că nimeni nu le vine în 
ajutor. 

Oamenii aceştia aşteaptă autobuzul pe o stradă pe care 
nu circulă autobuze. Drept urmare, dacă nu se hotărăsc 
să preia frâiele vieţii lor şi să îşi asume responsabilitatea, 
ar putea ajunge să aştepte o veşnicie. Şi cam asta se 
întâmplă cu majoritatea oamenilor. 

Procentul celor care pot să lucreze fără niciun fel de 
supervizare este de aproximativ 2 la sută. Oamenii 
aceştia se numesc „şefi”. Acesta este genul de persoană 
cu care trebuie să vrei să te identifici. 

Interesul tău este să-ți formezi obiceiul de a-ți asuma 
responsabilitatea şi nu să aştepţi să vină altcineva să-ți 
rezolve treburile. Trebuie să-ți alegi propriile „broaşte” şi 
apoi să te obligi să le mănânci în ordinea importanței. 

Standardele pe care ţi le fixezi pentru propria muncă şi 
pentru propriul comportament ar trebui să fie mai înalte 
decât cele pe care ţi le-ar putea stabili oricine altcineva. 
Fă un pariu cu tine însuți să te apuci de treabă un pic 
mai devreme, să munceşti un pic mai mult şi să rămâi 
puţin mai târziu peste program. Caută mereu modalități 
de a parcurge distanța suplimentară, de a face mai mult 
decât eşti plătit să faci. 

Părerea pe care o ai despre propria-ți persoană, esența 
personalității tale, a fost definită de psihologul Nathaniel 


Brandon ca fiind „reputaţia pe care o porţi cu tine”. Îţi 
clădeşti sau îți dărâmi reputaţia prin tot ceea ce faci sau 
nu faci. Vestea bună este că ai o părere minunată despre 
propria-ți persoană ori de câte ori te obligi să dai 
maximum de randament, ori de câte ori depăşeşti limitele 
peste care o persoană obişnuită n-ar trece în mod normal. 

Imaginează-ţi în fiecare zi că tocmai ai primit un mesaj 
urgent şi că trebuie să pleci a doua zi din oraş pentru o 
lună. Dacă ai fi nevoit să părăseşti oraşul pentru o lună, 
care ar fi lucrul pe care ai face tot posibilul să-l rezolvi 
înainte de a pleca? Indiferent despre ce este vorba, ocupă- 
te chiar în momentul acesta de lucrul respectiv. 

Imaginează-ți că tocmai ai primit ca premiu o vacanţă 
cu toate cheltuielile incluse, dar va trebui să pleci mâine 
dimineață sau premiul va fi acordat altcuiva. Ce ai decide 
să finalizezi înainte de a pleca, astfel încât să poţi să 
accepți vacanța? Orice ar fi, apucă-te imediat să lucrezi la 
acea sarcină. 

Oamenii de succes îşi asumă în permanență 
responsabilitatea pentru a avea rezultate de înaltă 
performanță. Oamenii lipsiți de succes au nevoie să fie 
instruiți, supervizați şi împinşi de la spate de alții. 

Una dintre marile modalități de a depăşi tentația 
tergiversării este să lucrezi ca şi cum ai avea o singură zi 
la dispoziție să îți termini treburile cele mai importante 
înainte de a pleca într-o vacanță. Asumânducți 
responsabilitatea, realizezi sarcini mai multe şi mai 
valoroase, mai repede ca oricând altădată. Te transformi 
într-o personalitate de înaltă performanţă şi cu rezultate 
uimitoare. Ai o părere extraordinară despre tine şi, încetul 
cu încetul, îți formezi obiceiul de a finaliza rapid sarcinile, 
ceea ce continuă apoi să îţi folosească totdeauna în viață. 


ÎNCEPE CU CE NU-ŢI PLACE! 


Stabileşte termene şi termene 


intermediare limită pentru fiecare 
sarcină sau activitate. Creează-ţi 
propriul „sistem de obligativitate”. 
Ridică-ţi singur ştacheta şi nu îți acorda 
nicio clipă de răgaz. Odată ce ai stabilit 
un termen de execuţie, ţine-te de el şi 
încearcă să fii mai rapid. 

Notează pe o foaie de hârtie fiecare pas 
al unei sarcini sau proiect major înainte 
de a începe. Stabileşte apoi câte minute 
şi ore vor fi necesare pentru a finaliza 
fiecare fază. Organizează-ţi programul 
zilnic şi săptămânal, astfel încât să 
creezi segmente de timp în care să te 
dedici exclusiv acelor activități. 

Foloseşte la maximum forța personală 


Adunaţi-vă resursele laolaltă, regrupați-vă 
toate aptitudinile, aliniați-vă toate energiile, 
concentrați-vă toate capacitățile asupra 
stăpânirii la perfectie a cel puțin unui domeniu 
de interes. 

— JOHN HAGGAI 


Materialul brut al performanței şi productivității 
personale se află înmagazinat în energiile tale fizice, 
mentale şi emoționale. Una dintre cele mai importante 
cerințe pentru a fi fericit şi productiv este să îți păzeşti şi 
să Îți alimentezi nivelurile de energie în fiece clipă. Corpul 
tău este ca o maşină care foloseşte apă, mâncare şi 
odihnă pentru a genera energie, pe care poți să o foloseşti 
apoi la realizarea sarcinilor importante din viața şi munca 
ta. Când te simți foarte odihnit, poţi face de două ori, de 
trei ori şi chiar de cinci ori mai multe lucruri decât atunci 
când eşti obosit. 

Regula spune că productivitatea începe să-şi piardă 
intensitatea după opt sau nouă ore de muncă. Din 
această cauză, să lucrezi până noaptea târziu, chiar dacă 
acest lucru este uneori necesar, înseamnă, de obicei, că 
produci din ce în ce mai puţin într-o perioadă de timp din 
ce în ce mai lungă. Cu cât oboseşti mai mult, cu atât 
calitatea muncii tale este mai scăzută şi numărul 
greşelilor comise este mai mare. La un moment dat, 
asemeni unei baterii care se consumă, poți să te epuizezi 
şi pur şi simplu să nu mai poți continua. 

Realitatea este că există anumite intervale de timp în 
timpul zilei când te simţi în formă maximă. Trebuie să 
identifici intervalele respective şi să înveți să le foloseşti 
pentru a te ocupa de sarcinile cele mai importante şi mai 
epuizante. 


Majoritatea oamenilor se simt cel mai bine dimineaţa, 
după un somn odihnitor. Unii se simt în plină formă 
după-amiaza. Câţiva sunt în forma cea mai creativă şi 
mai productivă seara sau noaptea târziu. 

Un motiv major pentru tergiversare îl constituie 
oboseala sau încercarea de a te apuca de rezolvarea unei 
sarcini când eşti obosit. În momentele acelea nu ai pic de 
energie sau entuziasm. Asemenea unui motor de maşină 
neîncălzit după o noapte întreagă, parcă nu ai puterea să 
te mobilizezi şi să te-apuci de treabă. 

Ori de câte ori te simți suprasolicitat şi copleşit de 
volumul prea mare de sarcini pe care trebuie să le rezolvi 
într-un interval de timp prea scurt, opreşte-te şi spune-ţi: 
„Mai mult de-atât nu pot face”. 

Uneori, cel mai bun mod în care-ţi poți folosi timpul 
este să pleci devreme acasă, să te bagi în pat şi să dormi 
zece ore neîntrerupt. Această decizie te poate ajuta să-ți 
revii cu totul, permițându-ţi ca a doua zi să faci de două 
sau de trei ori mai multe lucruri, şi de o calitate mult 
superioară, decât dacă ai lucra până noaptea târziu. 

După părerea multor cercetători, omul obişnuit nu 
doarme suficiente ore comparativ cu numărul de lucruri 
pe care le face. Milioane de oameni îşi desfăşoară 
activitatea învăluiți într-o ceață mentală, ca urmare a 
faptului că muncesc prea mult şi dorm prea puţin. 

Unul dintre lucrurile cele mai deştepte pe care le poți 
face este să închizi televizorul şi să mergi la culcare până 
în ora zece în fiecare seară a săptămânii. Uneori, o oră de 
somn în plus pe noapte îți poate schimba complet viața. 

lată o regulă pe care ţi-o recomand. la-ţi o zi întreagă 
liber în fiecare săptămână. În ziua respectivă, fie că este 
sâmbătă sau duminică, refuză în mod categoric să citeşti, 
să clasezi corespondenţa, să-ţi iei de lucru acasă sau să 
faci orice altceva care să-ţi solicite creierul. În schimb, 
mergi la cinematograf, fă exerciții, petrece timp cu familia, 
mergi la plimbare sau implică-te în orice gen de activitate 
care să permită creierului tău să se reîncarce complet. 


Este adevărat ce se spune, că „o schimbare este la fel de 
bună ca odihna”. 

Ia-ți vacanţă în fiecare an, atât weekenduri prelungite, 
cât şi concedii de una sau două săptămâni ca să te 
odihneşti şi să te împrospătezi. Ai să dai întotdeauna 
maximum de randament după un weekend sau o 
vacanţă. 

Dacă ai să te culci mai devreme cinci zile pe 
săptămână, dacă ai să te odihneşti în timpul 
weekendurilor şi dacă ai să-ți iei o zi întreagă liber în 
fiecare săptămână, vei avea în mod sigur mult mai multă 
energie. Această energie suplimentară îți va permite să-ţi 
înfrângi tentaţia tergiversării şi să te apuci de lucru la 
sarcinile majore mai repede şi mai hotărât decât ai putea 
fi vreodată dacă te-ai simţi obosit. 

În plus, ca să-ţi menţii cât mai ridicat nivelul de 
energie, ai grijă ce mănânci. Începe ziua cu un mic dejun 
bogat în proteine, dar sărac în grăsimi şi carbohidrați. 
Mănâncă salate cu peşte sau pui la prânz. Evită zahărul, 
sarea, produsele care au în compoziţie făină albă şi 
deserturile. Evită sucurile şi dulciurile sau produsele de 
patiserie. Hrăneşte-te aşa cum ai hrăni un atlet de talie 
mondială înaintea unei competiții, pentru că în multe 
privințe asta eşti tu înainte de a începe munca în fiecare 
zi. 

Mâncând uşor şi sănătos, făcând exerciții cu 
regularitate şi odihnindu-te din plin, vei face lucruri mai 
multe şi mai bune, într-un ritm mai rapid şi cu mai multă 
satisfacție decât oricând altădată. 

Cu cât te simți mai bine când te apuci de treabă, cu 
atât mai puțin vei amâna lucrurile neplăcute şi cu atât 
mai nerăbdător vei fi să termini ce ai de făcut şi să treci 
mai departe. Nivelurile superioare de energie sunt 
indispensabile pentru atingerea unor grade mai mari de 
productivitate, pentru inducerea fericirii şi a succesului 
sporit în tot ceea ce faci. 


ÎNCEPE CU CE NU-ŢI PLACE! 


Analizează-ţi nivelurile actuale de 
energie şi obiceiurile zilnice de 
întreținere. la astăzi decizia de a-ți 
îmbunătăți nivelurile de sănătate şi 
energie, punându-ți următoarele 
întrebări: 

1. Ce anume din ceea ce fac din punct 
de vedere fizic ar trebui să fac mai des? 

2. Care sunt lucrurile pe care le fac şi 
ar trebui să le fac mai rar? 

3. Care sunt lucrurile pe care nu le fac 
şi pe care ar trebui să încep să le fac 
dacă vreau să fiu în forma cea mai 
bună? 

4. Ce anume din ce fac astăzi, 
afectându-mi şi starea de sănătate, ar 
trebui să nu mai fac deloc? 

Indiferent care sunt răspunsurile tale 
la aceste întrebări, ia măsuri începând 
chiar de astăzi. 

Mobilizează-te şi treci la fapte 


Oamenii îşi află bucuriile supreme în elanul 
irezistibil ce le însoţeşte marile aventuri şi 
victorii, ca şi acţiunile creative. 

— ANTOINE DE SAINT-EXUPERY 


Pentru a putea să dai maximum de randament, trebuie 
să devii propriul tău antrenor. Trebuie să-ți formezi 
obiceiul de a te pregăti şi a te încuraja cu scopul de a face 
un joc cât mai bun. 

Nu mai puţin de 95% din emoţiile tale, fie ele pozitive 
sau negative, sunt determinate de modul în care te-ai 
obişnuit să vorbeşti cu tine însuți. Starea pe care o ai nu- 
ți este influențată de lucrurile care ți se întâmplă, ci de 
interpretarea pe care o dai acestora. Propria ta versiune a 
evenimentelor determină într-o mare măsură dacă 
acestea constituie sau nu o sursă de motivație şi de 
energie. 

Pentru a-ți păstra motivaţia, trebuie să iei hotărârea să 
devii un optimist absolut. Trebuie să fii hotărât să 
reacționezi pozitiv la cuvintele, faptele şi reacțiile 
oamenilor şi la situațiile din jurul tău. Trebuie să refuzi 
să permiți ca dificultățile şi piedicile inevitabile ale vieţii 
cotidiene să-ți afecteze dispoziția sau emoțiile. 

Nivelul părerii bune pe care o ai despre tine, măsura în 
care te placi şi te respecţi sunt aspecte esenţiale pentru 
motivație şi perseverență. Ar trebui să-ți vorbeşti tot 
timpul într-o manieră pozitivă, pentru a-ți îmbunătăți 
părerea despre sine. Repetă lucruri de genul: „Îmi place 
persoana mea! Îmi place persoana mea!” din nou şi din 
nou, până începi să crezi ceea ce spui şi începi să te 
comporți ca o persoană cu o personalitate 
superperformantă. 

Pentru a fi în permanență motivat şi pentru a-ți învinge 


sentimentele de îndoială sau de spaimă, spune-ți mereu: 
„Sunt în stare s-o fac! Sunt în stare s-o fac!” 

Când eşti întrebat ce mai faci, răspunde întotdeauna: 
„Îmi merge de minune!”. 

Indiferent cum te simți cu adevărat în momentul 
respectiv sau ce se întâmplă în viața ta, încearcă să fii 
mereu vesel şi cu moralul ridicat. Se spune că n-ar trebui 
niciodată să le vorbeşti altora despre problemele tale, 
pentru că 80% dintre oameni nu dau doi bani pe 
problemele tale, iar restul de 20 de procente sunt 
oarecum bucuroşi că ai acele probleme. 

Studiile repetate i-au ajutat pe psihologi să 
demonstreze că „optimismul” este calitatea cea mai 
importantă pe drumul spre succesul şi fericirea personală 
şi profesională. S-ar părea că optimiştii manifestă trei 
feluri de comportamente aparte, toate deprinse prin 
practică şi repetiție. 

În primul rând, optimiştii caută binele din fiecare 
situație. Indiferent ce merge prost, ei caută întotdeauna 
aspectele pozitive şi benefice. Şi nu mai e deloc 
surprinzător că reuşesc cumva mereu să le găsească. 

În al doilea rând, optimiştii caută întotdeauna lecţia de 
valoare ascunsă în spatele fiecărui impediment sau a 
fiecărei dificultăți. După părerea lor: „menirea dificultăților 
nu este să obstrucţioneze, ci să instruiască”. Ei consideră 
că fiecare piedică sau obstacol conține o lecţie valoroasă 
din care pot învăţa şi evolua şi pe care sunt hotărâți s-o 
identifice. 

În al treilea rând, optimiştii caută întotdeauna soluția 
pentru fiecare problemă. În loc să dea vina pe altcineva 
sau să înceapă să se plângă, atunci când lucrurile merg 
prost ei preferă să treacă la fapte. Pun întrebări de genul: 
„Care este soluţia? Ce putem face acum? Care este pasul 
următor?” 

Pe lângă toate acestea, oamenii care sunt în mod 
obişnuit optimişti, pozitivi şi încrezători se gândesc şi 
vorbesc într-una despre ţelurile care-i animă. Ei se 


gândesc şi vorbesc despre viitor şi despre direcția spre 
care se îndreaptă, mai degrabă decât despre trecut şi 
locul din care au plecat. inta lor este mai degrabă 
îndreptată spre înainte decât înapoi. 

Atunci când îți vizualizezi mereu țelurile şi idealurile şi- 
ți vorbeşti într-un mod pozitiv, te simți mai concentrat şi 
mai plin de energie. Te simți mai încrezător şi mai creativ. 
Ai senzația de putere, sentimentul că deţii întru totul 
controlul. 

Cu cât te simți mai energic şi mai motivat, cu atât mai 
nerăbdător eşti să te pui pe treabă şi să te ţii de ea. 


ÎNCEPE CU CE NU-ŢI PLACE 


Controlează-ţi gândurile. Adu-ţi 
aminte că mai tot timpul devii ceea ce 
gândeşti. Asigură-te că ai în minte şi 
vorbeşti despre lucrurile pe care ţi le 
doreşti, mai degrabă decât despre cele pe 
care nu ţi le doreşti. 

Menţine-ţi mintea deschisă acceptând 
deplina responsabilitate pentru tine şi 
tot ceea ce ți se întâmplă. Refuză să-i 
critici sau să-i acuzi pe alții pentru toate 
cele. Încearcă să faci progrese mai 
degrabă decât să  inventezi scuze. 
Menţine-ţi gândurile şi energia 
concentrate înspre înainte, asupra 
lucrurilor pe care le poți face pentru a-ți 
îmbunătăți viața, şi uită de orice altceva. 

Grăbeşte-te încet 


Fă-ţi timp să îndeplineşti sarcini importante 
în fiecare zi. Planifică-ţi treburile zilnice din 
vreme. Selectează acele relativ puține sarcini 
mărunte pe care e absolut obligatoriu să le 
îndeplineşti dis de dimineață. Apoi treci direct 
la sarcinile majore şi ține-te de ele până le 
termini. 

— RAPOARTE DIN SALA DE CONSILIU 


Tergiversarea creativă este una dintre cele mai eficiente 
tehnici de performanţă personală existente. Este o tactică 
ce îți poate schimba viața. 

Adevărul este că nu poți să faci tot ceea ce ai de făcut. 
Ceva tot trebuie să amâni! Lasă pe mai târziu „mâncatul 
broaştelor” mai mici sau mai puțin urâte. Mănâncă 
„broaştele” cele mai mari şi mai urâte înainte să faci orice 
altceva. 

Diferența între performerii de clasă şi performerii 
mediocri este în mare măsură impusă de lucrurile pe care 
aceştia aleg să le amâne. Dacă tot trebuie să amâni ceva, 
ia decizia ca începând de astăzi acest lucru să se 
întâmple cu activitățile de mică relevanță. Promite-ți că 
vei tergiversa, sorta, delega şi elimina acele activități care, 
oricum, nu au o contribuţie prea mare în viața ta. Scapă 
de „mormoloci” şi concentrează-te asupra broaştelor. 

Iată un indiciu. Pentru a putea stabili priorități, trebuie 
să stabileşti şi posterioritați. O prioritate este un lucru pe 
care îl faci mai mult şi mai des, în timp ce o posterioritate 
este un lucru pe care îl faci mai puțin şi mai rar sau 
deloc. 


Regulă: Poţi să deţii controlul asupra timpului şi 
vieţii tale doar în măsura în care renunţi la 


activităţile de valoare redusă. 


Unul dintre cuvintele cu cea mai mare pondere în 
managementul timpului este „Nu!” Spune „NU” la orice 
nu presupune folosirea judicioasă a timpului şi a vieții 
tale. Spune-o din timp şi spune-o des. Realitatea este că 
nu ai timp liber. Cu alte cuvinte: „Am agenda plină”. 

Pentru a putea să faci ceva nou, trebuie să finalizezi şi 
să nu mai faci ceva vechi. Acumularea presupune 
excludere. Culegerea roadelor presupune eliminare. 

Tergiversarea creativă este actul prin care poți decide 
cu grijă şi judecată îndelungată care sunt acele lucruri pe 
care nu le vei mai face chiar în clipa asta sau chiar 
niciodată de acum încolo. 

Majoritatea oamenilor practică tergiversarea 
inconştientă. Aceştia tergiversează fără să se gândească la 
ce fac. Drept rezultat, ei amână acele sarcini majore, 
dificile, valoroase, importante care pot avea consecințe 
semnificative pe termen lung în viețile şi carierele lor. 
Trebuie să eviți această tendință comună cu orice preț. 

Treaba ta este să tergiversezi în deplină cunoştinţă de 
cauză acele sarcini de valoare redusă, astfel încât să ai 
mai mult timp pentru sarcini care pot schimba cu 
adevărat lucrurile în viața şi munca ta. 

Revizuieşte-ți în permanență îndatoririle şi 
responsabilitățile ca să poți identifica sarcinile şi 
activitățile care îți iau foarte mult timp şi pe care să le 
poți abandona fără să ai prea mult de pierdut. Aceasta 
este responsabilitatea ta permanentă, care nu se termină 
niciodată. 

Spre exemplu, un prieten de-al meu, pe vremea când 
era încă burlac, era un pasionat jucător de golf. Îi plăcea 
să joace golf de trei sau patru ori pe săptămână, între trei 
şi patru ore de fiecare dată. 

După câţiva ani, a început o afacere, s-a căsătorit şi a 
făcut doi copii. A continuat însă să joace golf de trei sau 
patru ori pe săptămână, până ce şi-a dat seama că timpul 


petrecut la golf era o sursă de stres enormă, atât acasă, 
cât şi la serviciu. Nu a reuşit să-şi facă din nou ordine în 
viață decât după ce a renunţat la majoritatea partidelor 
de golf. 

Trece-ți în revistă activitățile din afara serviciului 
pentru a putea decide care dintre ele sunt lipsite de 
importanță. Uită-te mai puțin la televizor şi petrece 
timpul câştigat astfel cu familia, citind, făcând exerciții 
sau orice altceva care îți îmbogățește viața. 

Verifică-ți activitățile de la serviciu şi identifică acele 
sarcini pe care le-ai putea delega sau elimina ca să-ţi faci 
mai mult timp pentru treburile cu adevărat importante. 
Începe chiar de astăzi să practici tergiversarea creativă, 
să stabileşti priorități oriunde şi oricând poți. Această 
decizie ar putea fi suficientă pentru a-ți schimba viața. 


ÎNCEPE CU CE NU-ŢI PLACE 


Gândeşte „la firul ierbii” la fiecare 
aspect al vieţii tale. Întreabă-te mereu: 
„Dacă nu aş fi făcut lucrul acesta şi aş 
şti ceea ce ştiu acum, m-aş mai apuca 
astăzi de el?” 

Verifică-ţi fiecare dintre activitățile 
personale şi de la serviciu şi evaluează-le 
pe baza situaţiei tale de astăzi. Dacă este 
vorba de ceva de care nu te-ai apuca din 
nou astăzi, având cunoştinţele de acum, 
înseamnă că este candidatul numărul 
unu la abandonare sau tergiversare 
creativă. 

Rezolvă mai întâi sarcina cea mai grea 


Cu cât înaintez în vârstă, cu atât sunt mai 
sigur că diferența majoră între oameni, între 
cei slabi şi cei puternici, între cei măreți şi cei 
mediocri, constă în energie — determinarea 
invincibilă —, un scop care, odată stabilit, nu 
poate duce decât la moarte sau la victorie. 

— SIR THOMAS FOWELL BUXTON 


Una dintre cele mai bune tehnici de a-ți înfrânge 
tentația de a amâna şi de a face mai multe lucruri într-un 
interval de timp mai scurt este să începi rezolvarea 
sarcinilor cu cea mai grea dintre ele. Acesta este cu 
adevărat sensul expresiei „începe cu ce nu-ți place” sau 
„mănâncă-ţi broasca”. Este una dintre cele mai dificile şi, 
în acelaşi timp, cele mai importante abilități de 
management al timpului. 

Obiceiul respectiv poate fi deprins urmând paşii de mai 
jos: 

e La sfârşitul zilei de lucru sau în weekend, fă o listă 
cu tot ce ai de făcut a doua zi. 

e Revizuieşte-ţi lista folosind Metoda ABCDE, 
combinată cu Regula 80/20. 

e Alege-ţi sarcina „A-1”, sarcina cea mai importantă, 
cea care implică cele mai grave consecințe potenţiale dacă 
nu o duci la capăt sau o laşi neîncheiată. 

e Adună toate lucrurile care-ţi trebuie ca să te apuci 
de treabă şi să o termini şi aşază-le în ordine, pregătite să 
începi lucrul a doua zi de dimineaţă. 

e Fă-ţi ordine pe masa de lucru, astfel încât sarcina ta 
cea mai importantă să te aştepte pe birou a doua zi, 
asemenea unei „broaşte” imense. 

e Impune-ți să te trezeşti, să te pregăteşti şi apoi să 
intri în cameră, să te aşezi la birou şi să începi să lucrezi 


fără întreruperi la sarcina cea mai dificilă, înainte să faci 
orice altceva. 

e  Procedează în felul acesta în fiecare zi, timp de 
douăzeci şi una de zile, până ce devine obicei. Însuşindu- 
ți această disciplină, îți vei dubla literalmente 
productivitatea în mai puţin de o lună. 

Dacă primul lucru pe care-l vei face dimineaţa va fi să 
te ocupi de sarcina cea mai dificilă şi mai importantă, vei 
proceda total diferit de majoritatea oamenilor. Această 
disciplină îți va elimina obiceiul tergiversării, iar viitorul 
îți va aparține în exclusivitate. 

Începe-ţi ziua cu sarcina cea mai grea sau măcar cu o 
parte din acea sarcină, şi vei privi ziua ce urmează cu mai 
mult entuziasm. Prin urmare, din acel moment te vei 
simţi mai plin de energie şi mai productiv. 

În zilele în care te apuci imediat de treburile cele mai 
importante, te vei simți mai bine şi îți vei aprecia munca 
mai mult decât în oricare altă zi. Te vei simți mai 
puternic, mai eficient, mai stăpân pe situație şi pe viața 
ta decât oricând. 

Formează-ţi obiceiul de a te ocupa, mai întâi, de 
sarcina cea mai grea şi nu vei privi nicicând înapoi. Vei 
deveni unul dintre cei mai productivi oameni ai generației 
tale. 


ÎNCEPE CU CE NU-ŢI PLACE! 


Gândeşte-te la tine ca la un proces în 
desfăşurare. Dedică-te însuşirii 
obiceiurilor de înaltă productivitate, 
punându-le în aplicare în mod repetat 
până ce devin automate şi facile. 

Una dintre cele mai importante 
expresii pe care le poţi învăţa şi aplica 
este „Doar astăzi!” Nu-ţi bate capul să 
încerci să te schimbi pentru tot restul 


vieții. Dacă o idee ţi se pare bună, aplic-o 
„doar astăzi”. 

Spune-ţi: „Doar astăzi am să planific, 
am să pregătesc şi am să mă apuc de 
sarcina cea mai grea înainte de orice 
altceva.” Vei fi uluit de modul în care ţi 
se va schimba viața. 

Porţionează sarcina 


Când o activitate începe să devină obicei, ea 
este asemenea unui fir invizibil, dar de fiecare 
dată când activitatea se repetă, firul capătă 
rezistență, iar dacă îi mai adăugăm un 
filament, acesta devine un cablu solid care ne 
uneşte irevocabil în faptă şi gândire. 

— ORISON SWETT MARDEN 


Unul dintre motivele majore pentru care tărăgănăm 
ducerea la bun sfârşit a sarcinilor importante şi de mari 
dimensiuni este acela că par atât de mari şi formidabile la 
o primă vedere. 

O tehnică pe care o poți folosi pentru a reduce o 
sarcină la dimensiuni normale este să aplici în munca ta 
metoda „feliei de salam”. Aceasta presupune să îţi 
desfăşori sarcina în detaliu şi apoi să decizi ca, pentru 
moment, să te ocupi de o singură felie, la fel cum ai 
proceda dacă ai mânca un baton de salam, câte o felie pe 
rând — sau dacă ar trebui să mănânci o „broască”, câte o 
bucată pe rând. 

Din punct de vedere psihologic, îți va fi mai uşor să 
execuți o singură porțiune mai mică dintr-un proiect de 
dimensiuni mai mari, decât să te ocupi de toată sarcina 
deodată. Deseori, odată ce ai început şi ai finalizat o 
singură parte din sarcină, o să ai chef să mai faci încă o 
„felie”. Curând, te vei trezi rezolvând sarcina câte o 
bucată o dată, şi, înainte să-ți dai seama, vei fi încheiat-o 
definitiv. 

Un aspect important de care trebuie ținut seama este 
că în fiecare dintre noi există adânc înrădăcinat „impulsul 
finalizării” sau ceea ce mai este cunoscut şi sub numele 
de „obligația încheierii”. Aceasta înseamnă că te simți cu 
adevărat mai fericit şi mai puternic atunci când începi şi 


finalizezi o sarcină de orice fel. Îți satisfaci astfel o nevoie 
subconştientă, profundă, de a aduce finalitate unei 
sarcini sau unui proiect. Sentimentul acesta te motivează 
să te apuci de următoarea sarcină sau de următorul 
proiect şi apoi să perseverezi până la finalizare. Actul 
acesta, de finalizare, declanşează eliberarea de endorfine 
despre care am vorbit mai devreme. 

Cu cât este mai mare sarcina pe care o inițiezi şi pe 
care o închei, cu atât mai bine şi mai încrezător te vei 
simţi. Cu cât este mai mare „broasca” pe care o mănânci, 
cu atât mai deosebit va fi valul de putere şi energie pe 
care-l vei experimenta. 

Atunci când te ocupi şi finalizezi o mică porțiune din 
sarcină, te simți motivat să te ocupi şi să definitivezi o 
altă porțiune, şi apoi o alta, şi aşa mai departe. Fiecare 
pas mic înainte te umple de energie. Capeţi un impuls 
interior care te motivează să perseverezi până la 
definitivare. Această definitivare îți conferă acel sentiment 
extraordinar de fericire şi satisfacție, inerent oricărui 
succes. 

O altă tehnică pe care o poți folosi ca să te pui în 
mişcare se numeşte metoda de lucru „şvaițer elvețian”. 
Foloseşti această tehnică atunci când vrei să te apuci de 
treabă, făcând câte o gaură în sarcină, asemenea unei 
găuri dintr-o bucată de şvaițer elveţian. 

Aplici unei sarcini metoda „şvaițer elvețian” atunci 
când te hotărăşti să lucrezi la ea o anumită perioadă de 
timp. Aceasta ar putea să nu însemne mai mult de cinci 
sau zece minute, după care te opreşti şi faci altceva. Vei 
lua o singură înghițitură din „broască” şi apoi te vei 
odihni sau vei face altceva. 

Puterea acestei metode este similară cu cea a metodei 
„feliei de salam”. Odată ce ai început să lucrezi, îți formezi 
un sentiment de mişcare înainte şi o senzație de 
împlinire. Te simţi încărcat de energie şi plin de exaltare. 
Te simți motivat intrinsec şi impulsionat să continui să 
lucrezi până ce sarcina este îndeplinită. 


Ar trebui să încerci metoda „feliei de salam” sau pe cea 
a „şvaițerului elvețian” în orice sarcină care pare 
copleşitoare la o primă abordare. Vei fi uimit cât de 
folositoare pot fi aceste tehnici în înfrângerea tergiversării. 

Am câţiva prieteni care au devenit autori ai unor cărți 
de succes doar pentru că s-au hotărât să scrie o singură 
pagină sau chiar un singur paragraf pe zi până la 
finalizarea cărții. Şi tu poţi face acelaşi lucru. 


ÎNCEPE CU CE NU-ŢI PLACE! 


Pune imediat în aplicare aceste 
tehnici. Găseşte o sarcină mare, 
complexă pe care ai tot amânat-o în 
ultima vreme şi foloseşte fie metoda 
„feliei de salam”, fie pe cea a „şvaiţerului 
elvețian” ca să te apuci de ea. 

O trăsătură comună a persoanelor 
fericite şi de succes este că sunt 
înclinate spre acțiune. Atunci când aud o 
idee bună, o pun imediat în aplicare să 
vadă dacă le poate fi de ajutor. Nu mai 
întârzia. Încearc-o astăzi! 


19 
Împarte timpul în bucăţi 


Nimic nu-ţi poate aduce mai multă putere în 
viață decât dacă îți concentrezi toate energiile 
asupra unui set limitat de obiective. 

— NIDO QUBEIN 


Strategia creării unor intervale mari de timp necesită 
un angajament din partea ta de a lucra pentru perioade 
fixe de timp la sarcini ample. Majoritatea activităților tale 
cu adevărat importante necesită intervale mari de timp 
neîntrerupt pentru a fi finalizate. Abilitatea ta de a crea şi 
de a modela extrem de productiv şi de valoros aceste 
blocuri de timp este esențială pentru abilitatea ta de a 
aduce o contribuție semnificativă muncii şi vieţii tale. 

Agenţii de vânzări de succes alocă o anumită perioadă 
de timp în fiecare zi pentru a telefona eventualilor clienți. 
În loc să tergiverseze sau să amâne îndeplinirea unei 
sarcini care nu le face o deosebită plăcere, ei iau 
hotărârea să telefoneze o oră întreagă -— să zicem între 10 
şi 11 dimineaţa —, şi apoi îşi vor impune să se ţină de 
decizia luată. 

Mulţi directori îşi rezervă în fiecare zi un anumit 
interval de timp ca să telefoneze personal clienţilor pentru 
a obține feedback. Unii oameni alocă perioade de timp 
fixe, cuprinse între treizeci şi şaizeci de minute zilnic, 
pentru exerciţii fizice. Mulţi oameni citesc în fiecare seară 
câte cincisprezece minute din cărți foarte bune, înainte de 
a merge la culcare. În felul acesta, de-a lungul timpului, 
ajung să citească multe din cele mai bune cărți scrise 
vreodată. 

Secretul succesului acestei metode de lucru în 
segmente concrete de timp este să-ți planifici din timp 
ziua şi să-ți rezervi în mod aparte o perioadă fixă de timp 
pentru o anumită activitate sau sarcină. 


Îţi faci programări de lucru cu tine însuţi şi apoi înveţi 
să te ţii de ele. Îţi rezervi segmente de timp de treizeci, 
şaizeci şi nouăzeci de minute pe care le foloseşti ca să 
lucrezi şi să închei sarcini importante. 

Multe persoane foarte eficiente îşi distribuie pe tot 
parcursul zilei eşantioane concrete de timp programate 
pentru toată ziua. Oamenii aceştia îşi construiesc 
carierele bazându-se pe finalizarea progresivă a sarcinilor 
cheie, cu alte cuvinte una câte una. Drept rezultat, ei 
devin din ce în ce mai productivi, ajungând în cele din 
urmă să producă de două ori, de trei ori şi chiar de cinci 
ori mai mult ca o persoană obişnuită. 

Un planificator de timp, împărțit pe zile, ore şi minute, 
poate fi unul dintre cele mai puternice instrumente de 
eficacitate personală din câte există. Acesta îți permite să 
vezi unde îți poţi consolida şi crea intervale de timp 
pentru lucrul concentrat. 

Pe parcursul acestui timp de lucru, îți închizi telefonul, 
elimini orice distracție şi lucrezi fără oprire. Unul dintre 
cele mai bune obiceiuri de lucru existente este să te scoli 
devreme şi să lucrezi câteva ore din dimineață acasă. Poţi 
să rezolvi de trei ori mai multe lucruri acasă fără 
întreruperi, decât ai putea vreodată să reuşeşti să faci 
într-un birou aglomerat, unde eşti înconjurat de oameni 
şi asaltat de apeluri telefonice. 

Când trebuie să întreprinzi o călătorie de afaceri cu 
avionul, poți să-ți creezi propriul birou aerian 
planificându-ți cu minuțiozitate treburile înainte de 
decolare. După ce avionul decolează, poți lucra fără 
întrerupere pe toată durata zborului. Vei fi uimit câte 
lucruri poți rezolva lucrând constant într-un avion, fără 
întreruperi. 

Unul dintre secretele performanței şi productivității de 
înaltă calitate este să faci în aşa fel încât fiecare minut să 
conteze. Foloseşte-te de timpul de călătorie şi de cel de 
tranzit, deseori numite „daruri ale timpului”, pentru a 
definitiva porțiuni mici din sarcini mai mari. 


Nu uita, piramidele au fost construite bucată cu 
bucată. O viață şi o carieră de excepţie se construiesc 
bucată cu bucată. Treaba ta în ceea ce priveşte 
managementul timpului este să-ți organizezi în mod 
deliberat şi cu creativitate perioade de timp concentrate, 
de care ai nevoie ca să-ți îndeplineşti treburile esențiale 
bine şi la termen. 


ÎNCEPE CU CE NU-ŢI PLACE! 


Gândeşte-te mereu la modalități 
diferite prin care să economiseşti, să 
programezi şi să consolidezi intervale 
mari de timp. Foloseşte acest timp 
pentru lucrul la sarcinile importante, cu 
cele mai semnificative consecințe pe 
termen lung. 

Foloseşte din plin fiecare minut. 
Lucrează constant şi continuu, fără 
diversiuni sau distracții, planificându-ți 
şi pregătindu-ți munca din vreme. Şi mai 
mult decât orice, concentrează-te mereu 
asupra rezultatelor mai importante 
pentru care eşti responsabil. 


20 
Fii tot timpul activ 


Nu mai sta pe gânduri; nu va exista 
niciodată „momentul potrivit”. Porneşte de 
unde eşti şi lucrează cu orice instrumente ai la 
dispoziţie, şi vei descoperi instrumente mai 
bune pe măsură ce înaintezi. 

— NAPOLEON HILL 


Calitatea ce poate fi identificată după toate aparențele 
ca fiind trăsătura comună persoanelor super-performante 
este „înclinația spre acțiune”. 

Oamenii foarte productivi îşi rezervă timp pentru 
gândire, planificare şi stabilirea de priorități. Trec apoi 
repede şi în forță la abordarea țelurilor şi obiectivelor 
care-i animă. Lucrează constant, în ritm susținut şi 
continuu şi par să parcurgă cantități enorme de muncă în 
acelaşi interval de timp pe care o persoană obişnuită îl 
foloseşte pentru socializări, lucruri inutile şi rezolvarea de 
activități de mică importanţă. 

În momentele în care te ocupi de sarcini importante, la 
un nivel de activitate superior şi constant, poți 
experimenta o stare mentală extraordinară numită „flux”. 
Aproape oricine a trăit această experienţă într-un 
moment sau altul al vieţii. Persoanele cu adevărat ilustre 
sunt cele care îşi induc această stare mult mai des decât 
oamenii obişnuiţi. 

În această stare de flux, care este cel mai înalt stadiu 
de performanță şi productivitate umană, ceva aproape 
miraculos se întâmplă cu mintea şi emoțiile tale. 

Te simți exaltat şi purificat. Ţi se pare că poţi să faci 
orice fără niciun pic de efort şi toate lucrurile îți ies bine. 
Te simți fericit şi plin de energie. Experimentezi un 
sentiment extraordinar de calm şi eficacitate personală. 

În starea de flux, care a fost identificată şi supusă 


analizei de-a lungul diverselor epoci, funcționezi efectiv pe 
un plan superior de claritate, creativitate şi competenţă. 
Eşti mai sensibil şi mai conştient. Intuiţia şi introspecția 
îți funcţionează cu o precizie incredibilă. Sesizezi 
interrelaționarea oamenilor şi a circumstanțelor din jurul 
tău. Deseori ai idei şi viziuni excelente care îți permit să 
progresezi mult mai repede. 

Una dintre modalitățile prin care poți induce această 
stare de flux este dezvoltarea unui „sentiment al acțiunii”. 
Acesta reprezintă un impuls şi o dorință lăuntrică de a te 
apuca imediat de o treabă şi de a o rezolva repede. Acest 
impuls lăuntric este nerăbdarea care te motivează să te 
apuci şi să te ţii de treabă. Un sentiment al acțiunii 
seamănă foarte mult cu o competiție cu tine însuți. 

Având impregnat acest sentiment, capeți o 
„predispoziție spre acţiune”. Preferi să acționezi în loc să 
vorbeşti într-una despre ceea ce ai de gând să faci. Te 
concentrezi asupra măsurilor concrete pe care le poți lua 
fără întârziere. Te concentrezi asupra lucrurilor pe care le 
poți face pe loc, pentru a obține rezultatele dorite şi a-ţi 
îndeplini ţelurile vizate. 

Un tempo rapid pare să meargă mână în mână cu un 
succes deosebit. Dezvoltarea acestui tempo presupune să 
te pui în mişcare şi să continui să te mişti într-un ritm 
constant. 

Atunci când devii o persoană înclinată spre acțiune, îţi 
activezi „Principiul  inerției mecanice” al succesului. 
Conform acestui principiu, deşi s-ar putea ca la început 
să fie nevoie de cantități imense de energie pentru a-ţi 
înfrânge inerția şi a te pune în mişcare, ulterior vei avea 
nevoie de mult mai puţină energie ca să continui să te 
mişti. 

Vestea bună este că, cu cât te mişti mai repede, cu atât 
ai mai multă energie. Cu cât te mişti mai repede, cu atât 
reuşeşti să faci mai multe lucruri şi te simți mai eficient. 
Cu cât te mişti mai repede, cu atât capeți mai multă 
experiență şi înveți mai multe lucruri. Cu cât te mişti mai 


repede, cu atât te vei respecta mai mult, te vei prețui şi 
vei fi mai mândru de tine. 

Un sentiment al acțiunii te mută automat pe ruta 
rapidă a carierei tale. Cu cât lucrezi mai repede şi faci 
mai multe lucruri, cu atât mai înalte vor fi nivelele tale de 
autoprețuire, autorespect şi mândrie personală. 

Una dintre căile cele mai simple şi totuşi extraordinar 
de puternice de a te pune în mişcare este să-ți repeți 
îndemnul „Fă-o acum! Fă-o acum! Fă-o acum!”, din nou 
şi din nou. 

Dacă simţi că încetineşti ritmul sau te laşi distras de 
discuții sau activități nesemnificative, repetă-ți neîncetat 
îndemnul: „Înapoi la treabă! Înapoi la treabă! Înapoi la 
treabă!” 

În sfârşit, nimic nu te va ajuta mai mult în carieră 
decât să dobândeşti reputaţia că ai fi genul de persoană 
care rezolvă treburi importante repede şi bine. Această 
reputație va face din tine una dintre cele mai valoroase şi 
mai respectate persoane din domeniul tău de activitate. 


ÎNCEPE CU CE NU-ŢI PLACE 


Începe de astăzi să-ţi dezvolţi un 
sentiment al acțiunii în tot ceea ce faci. 
Alege o arie în care ai tendința să 
tergiversezi şi promite-ți că-ți vei însuşi 
obiceiul acțiunii rapide în aria 
respectivă. 

Când apare o problemă sau o 
oportunitate, ia măsuri imediate. Când 
primeşti o sarcină sau o responsabilitate, 
fă-o repede şi raportează imediat. Mişcă- 
te cu rapiditate în fiecare arie importantă 
din viața ta. Vei fi uimit cât de bine te vei 
simți şi cât de multe lucruri vei reuşi să 


faci. 

Acordă exclusivitate fiecărei sarcini 


Şi în aceasta se află secretul adevăratei 
puteri. Învață cum să-ți economiseşti resursele 
prin practică permanentă şi cum să faci ca să 
le concentrezi în orice moment asupra unui 
punct anume. 

— JAMES ALLEN 


Începe cu ce nu-ţi place! Fiecare aspect al planificării, 
stabilirii unei priorități şi organizării se reduce la acest 
concept simplu. 

Abilitatea ta de a alege sarcina cea mai importantă, de 
a o iniția şi apoi de a te concentra exclusiv asupra ei până 
la definitivare reprezintă cheia către niveluri superioare 
de performanţă şi productivitate personală. 

Fiecare mare realizare a umanității a fost precedată de 
o lungă perioadă de trudă istovitoare şi concentrată, până 
ce obținerea ei a fost posibilă. 

Să te ocupi exclusiv de ceva presupune ca odată ce te- 
ai apucat de o sarcină, să te ţii de ea, fără nicio clipă de 
diversiune sau dezinteres, până la definitivarea ei în 
întregime.  Încurajează-te singur să mergi înainte, 
repetându-ţi cuvintele „Înapoi la treabă!” din nou şi din 
nou, ori de câte ori te simți tentat să te opreşti sau să faci 
altceva. 

Devotându-te exclusiv sarcinii celei mai importante, 
poţi reduce timpul necesar finalizării ei cu cincizeci de 
procente sau chiar mai mult. 

Se estimează că tendința de a iniția şi a întrerupe o 
sarcină, de a o relua, de a o abandona şi apoi de a reveni 
la ea poate creşte timpul necesar completării sale cu nu 
mai puțin de 500 de procente. 

De fiecare dată când revii asupra sarcinii, trebuie să te 
familiarizezi cu stadiul la care erai când te-ai oprit şi cu 


ceea ce ţi-a mai rămas de făcut. Trebuie să depăşeşti 
inerția şi să te pui din nou în mişcare. Trebuie să-ţi 
dezvolți inerția mecanică şi să-ți impui un ritm de lucru 
productiv. 

Atunci însă când te pregăteşti cu minuțţiozitate şi apoi 
te pui pe treabă, refuzând să te opreşti sau să te abați 
până ce nu vei fi încheiat munca capeți energie, 
entuziasm şi motivație. Devii din ce în ce mai bun şi mai 
productiv. Lucrezi mai repede şi mai eficient. 

Adevărul este că, odată ce te-ai hotărât care este 
sarcina principală, orice nu are legătură cu ea reprezintă 
mai mult sau mai puțin o pierdere de vreme. Pur şi 
simplu, orice altă activitate nu este la fel de prețioasă sau 
la fel de importantă ca acea unică sarcină, bazată pe 
propriile tale priorități. 

Cu cât înveți mai mult să lucrezi fără întrerupere la o 
singură sarcină, cu atât mai mult vei înainta de-a lungul 
„Curbei Eficienţei”. Vei face lucruri tot mai bune calitativ, 
într-un interval de timp din ce în ce mai scurt. 

Cu toate acestea, de fiecare dată când te opreşti din 
lucru, nu faci altceva decât să întrerupi acest ciclu şi să 
te mişti înapoi pe curbă până la stadiul la care fiecare 
parte a sarcinii este mai dificilă şi necesită mai mult timp 
pentru finalizare. 

Elbert Hubbard definea autodisciplina drept „Abilitatea 
de a te determina pe tine însuţi să faci ceea ce ar trebui 
să faci, atunci când ar trebui s-o faci, şi fără să ţii cont 
dacă ai chef sau nu s-o faci”. 

În ultimă instanță, succesul în orice arie necesită 
multă disciplină. Autodisciplina, stăpânirea de sine şi 
autocontrolul sunt cărămizile care stau la fundamentul 
caracterului şi al înaltei performanțe. 

Adevăratul test al caracterului, voinței şi determinării 
tale constă în a începe să te ocupi de o sarcină de 
maximă prioritate şi în a persevera apoi până la 
finalizarea ei. 

Perseverența este de fapt autodisciplina în acțiune. 


Vestea bună este că, cu cât te obişnuieşti mai mult să 
perseverezi într-o sarcină majoră, cu atât mai mult te vei 
aprecia şi te vei respecta şi cu atât mai bună va fi părerea 
pe care o vei avea despre tine. Şi cu cât te vei aprecia mai 
mult, cu atât mai uşor îți va fi să te disciplinezi să 
perseverezi încă şi mai mult. 

Concentrându-te clar şi exclusiv asupra sarcinii celei 
mai prețioase, până ce este în întregime încheiată, îţi 
modelezi, de fapt, propriul caracter. Devii o persoană 
superioară. 

Devii o persoana mai puternică, mai competentă, mai 
încrezătoare şi mai fericită. Te simți mai puternic şi mai 
productiv. 

Ajungi, în cele din urmă, să fii capabil să-ți trasezi şi 
să-ți realizezi orice ţel. Devii stăpânul propriului tău 
destin. Te poziționezi pe o spirală ascendentă de 
eficacitate personală, pe suprafața căreia viitorul tău este 
absolut garantat. lar secretul obținerii tuturor acestora 
este să stabileşti lucrul cel mai valoros şi mai important 
pe care l-ai putea face în orice clipă, şi apoi să „începi cu 
ce nu-ți place!” 


ÎNCEPE CU CE NU-ŢI PLACE 


la măsuri! Hotărăşte-te astăzi care este 
sarcina sau proiectul cel mai important 
pe care-l poţi încheia şi apoi apucă-te 
imediat de el. 

Odată ce te-ai apucat de sarcina cea 
mai importantă,  disciplinează-te să 
perseverezi fără amânare până ce este în 
întregime finalizată. Consideră că e un 
„test” să decizi dacă eşti genul de 
persoană care poate lua o decizie de a 
finaliza ceva şi apoi de a se ţine de 


treabă. Odată ce ai început, nu accepta 
să te opreşti până nu-ţi vei fi încheiat 
treaba. 


CONCLUZII 
Să punem totul cap la cap 


Cheia fericirii, a satisfacției, a succesului deplin şi a 
unui sentiment minunat de putere şi eficacitate personală 
constă în a ne dezvolta obiceiul ca primul lucru pe care-l 
facem când începem munca este să ne „mâncăm 
broasca”. 

Din fericire, aceasta este o abilitate ce poate fi învățată 
şi pe care o poți dobândi prin repetiție. lar odată ce îţi vei 
forma obiceiul de a începe treaba cu sarcina cea mai 
importantă, înainte de a face orice altceva, succesul tău 
va fi garantat. 

lată în cele ce urmează un rezumat al celor douăzeci şi 
una de căi extraordinare de a nu mai tergiversa şi de a 
duce la bun sfârşit mai multe lucruri într-un interval de 
timp mai scurt. Reciteşte aceste reguli şi principii cu 
regularitate, până înţelegi bine modul de judecată şi 
acțiune, şi viitorul tău va fi garantat. 

1. Pregăteşte-ţi terenul:  Hotărăşte-te ce vrei. 
Claritatea este esenţială. Înainte de a începe, 
notează-ți țelurile şi obiectivele pe o foaie de hârtie. 

2. Plănuieşte-ţi din vreme fiecare zi: Gândeşte pe 
hârtie. Cu fiecare minut pe care-l petreci 
planificând, poţi câştiga cinci sau zece minute în 
execuție. 

3. Aplică Regula 80/20 în tot ceea ce faci: Douăzeci 
la sută din activitățile tale vor fi responsabile 
pentru optzeci la sută din rezultatele pe care le 
obţii. Asigură-te că eforturile tale sunt întotdeauna 
concentrate pe acele 20 de procente de vârf. 

4. Tine seama de consecinţe: Sarcinile şi prioritățile 
tale cele mai importante sunt cele care au cele mai 
grave consecinţe, fie ele pozitive sau negative, în 
viața şi munca ta. Concentrează-te pe acestea mai 
presus de orice altceva. 


% 


. Aplică în permanenţă Metoda ABCDE: Înainte de a 


începe să te ocupi de o listă de sarcini, acordă-ţi 
un răgaz de câteva minute pentru a le organiza 
după valoare şi prioritate, astfel încât să fii sigur 
că te vei ocupa de activitățile tale cele mai 
importante. 


+ Concentrează-te asupra ariilor cu rezultate-cheie: 


Identifică şi stabileşte care sunt rezultatele pe care 
este absolut necesar să le obţii pentru a-ți 
îndeplini munca aşa cum trebuie, şi apoi ocupă-te 
de ele toată ziua. 

Respectă Legea Eficienţei Obligatorii: Nu ai 
niciodată suficient timp pentru tot ce trebuie să 
faci, dar se găseşte întotdeauna suficient timp să 
te ocupi de lucrurile cele mai importante. Care să 
fie acestea? 


+ Pregăteşte-te în cele mai mici detalii înainte de a 


începe: Planificarea potrivită previne 
„performanța” proastă. 


. Fă-ţi temele: Cu cât devii mai bine informat şi mai 


priceput în sarcinile tale esenţiale, cu atât mai 
repede începi să te ocupi de ele şi cu atât mai 
repede le definitivezi. 


10. Acţionează-ţi talentele speciale: Stabileşte cu 


exactitate care sunt domeniile în care eşti foarte 
bun sau ai putea fi foarte bun, şi străduieşte-te să 
împlineşti acele lucruri concrete foarte bine. 


11. Află ce te împiedică: Stabileşte care-ţi sunt 


punctele slabe sau piedicile de natură internă sau 
externă, care impun rapiditatea cu care-ţi 
împlineşti cele mai importante țeluri, şi 
concentrează-ți forțele pe înlăturarea lor. 


12. „De la un butoi la altul”: Pentru a realiza sarcina 


cea mai mare şi mai complicată nu e nevoie decât 
s-o abordezi etapă cu etapă. 


13. Asumă-ţi  responsabilitatea:  Imaginează-ți că 


trebuie să pleci din oraş pentru o lună şi munceşte 


ca şi cum ar trebui să-ți închei toate sarcinile 
majore înainte de a pleca. 

14. Foloseşte la maximum forța personală: 
Identifică-ţi perioadele de maximă energie mentală 
şi fizică de pe toată durata unei zile şi 
structurează-ți sarcinile cele mai importante şi mai 
obositoare în jurul acestor intervale. Odihneşte-te 
cât mai mult ca apoi să dai maximum de 
performanță. 

15. Mobilizează-te şi treci la fapte: Fii propriul tău 
antrenor. Caută binele din orice situație. 
Concentrează-te asupra soluției mai degrabă decât 
asupra problemei. Păstrează-ţi mereu optimismul 
şi atitudinea constructivă. 

16. Grăbeşte-te încet: Întrucât nu poţi să le faci pe 
toate, trebuie să înveți să amâni cu bună ştiinţă 
acele sarcini care au o valoare nesemnificativă, 
astfel încât să ai suficient timp pentru a te ocupa 
de acele puţine lucruri care contează cu adevărat. 

17. Rezolvă mai întâi sarcina cea mai grea: Începe 
fiecare zi cu sarcina cea mai dificilă, acea sarcină 
care-ţi poate aduce cele mai mari beneficii, ţie şi 
muncii tale, şi impune-ţi să te ocupi de ea până la 
definitivare. 

18. Porţionează sarcina: Împarte sarcinile mari, 
complexe în bucăţi de mici dimensiuni şi apoi 
rezolvă mai întâi o mică porțiune din sarcină 
pentru a te mobiliza. 

19. Împarte-ţi timpul în bucăţi: Organizează-ţi ziua 
în intervale mari, în care să te poți concentra 
perioade prelungite de timp asupra celor mai 
importante sarcini. 

20. Fii tot timpul activ: Fă-ţi un obicei din a te mişca 
cu rapiditate înspre finalizarea sarcinilor cheie. Fă- 
te cunoscut ca fiind genul de persoană care rezolvă 
lucrurile repede şi bine. 

21. Acordă exclusivitate fiecărei sarcini: Stabileşte 


priorități clare, apucă-te imediat de sarcina cea 
mai importantă şi apoi lucrează fără să te opreşti 
până ce-ţi termini treaba în totalitate. Acesta este 
secretul real al performanței de vârf şi al unui 
maximum de productivitate personală. 
la decizia de a practica aceste principii în fiecare zi, 
până devin o a doua natură. Având de partea ta aceste 
obiceiuri de management personal, ca parte permanentă 
a personalităţii tale, viitorul tău nu va cunoaşte limite. 


Pur şi simplu treci la treabă! Începe cu ce nu-ţi 
place şi „mănâncă broasca”! 


21 de soluții formidabile 

prin care să nu mai tărăgănezi lucrurile 
şi să realizezi cât mai multe 
într-un interval de timp mai scurt! 


stări parazite, care te opresc să faci ce e mai important. Soluţia pe care Tracy o 
explică pe parcursul a 21 de reguli porneşte de la respectarea a trei principii: 
cel al capacității de decizie, cel al disciplinei şi cel al determinării. Brian Tracy 
are mereu alături metafora broaştei, acel ce nu-ţi place din titlul cărţii, lucrul pe 
care trebuie să-l faci, dar, pentru că este neplăcut, îl ocoleşti. El va ajunge să te 
domine, și fiindcă l-ai tot amânat, s-ar putea să iasă mai răul 

este unul dintre cei mai de succes autori de studii de dezvoltare 
personală şi coaching din America. A publicat peste 40 de cărți și a apărut în 
aproximativ 300 de conferinţe video şi audio; in fiecare an, conferenţiază in 


fața a peste 250 000 de persoane. 
colecția. . 
cărţi cheie 


Dale Carnegie spunea că există patru căi, şi numai patru, prin care putem avea 
contact cu lumea. Suntem evaluaţi și clasificați în funcţie de ceea ce facem, cum 
arătăm, ce anume spunem şi cum o spunem. 


Colecţia Cărţi Cheie a fost concepută tocmai pentru a vă ajuta să parcurgeţi 
aceste patru căi, dezvăluind secretele de succes ale celor mai avizaţi autori în 
materie. Un ghid esenţial pentru cei care doresc să Işi atingă scopurile pro- 
puse și să aibă o viaţă fericită şi echilibrată. 


(8 începi să afli 
www,.curteaveche.ro 


